





פרק א
אלקנה היה צדיק בדורו ומצטער על כך שעם ישראל אינם עולים למשכן בשילה לזבוח לה' ולקבל משם תורה ומצוות. אלקנה התאמץ בכל כוחו להביא לכך שעמ"י יעלו למשכן. המדרש מספר שאלקנה היה עולה עם משפחתו לשילה, ובדרך, לן ברחובה של עיר. היתה העיר מרגשת והיו שואלין אותו להיכן תלכו? ואומרים: "לבית ה' שבשילה שמשם תצא תורה ומצוות!, ואתם למה לא תבואו עמנו ונלך יחד?" מיד עיניהם משגרות דמעות, אומרים: "נלך עמכם"! ... עד שהיו כולם עולים! בזכות זאת זכה ויצא ממנו שמואל הנביא!
לאלקנה שתי נשים חנה ופנינה. לפנינה היו ילדים ולחנה אין. חנה האוהבת בכל נפשה את ה' כשעולה למשכן מתחננת לה' ונודרת: שאם יולד לה בן היא תתן אותו לה'. עלי הכהן בתחילה חושב שהיא שיכורה אבל כשהבין שהיא בוכה בתפילתה לה' הוא מברכה שה' ימלא בקשתה ואמנם נולד לה בן ותקרא את שמו - שמואל. כשנגמל הנער היא מוסרת אותו לה' במשכן שילה.

פרק ב
לאחר שזכתה חנה למתנה הנפלאה מאת ה' היא פונה לרבוש"ע בדברי שבח ותפילה. פסוק י"א: "... והנער (שמואל) היה משרת את ה' את פני עלי הכהן". שמואל שרת בנאמנות במסירות ובזריזות את עלי הכהן והיה לומד ממנו תורה ועבודת ה'. ואמנם שמואל הולך ומתעלה בהדרכתו של עלי עד שלבסוף זוכה לנבואה.
חטאם של בני עלי: במשכן משרתים חפני ופנחס בני עלי, אבל הם אינם עושים את רצון ה' בעבודת הכהונה ובנביא כתובים ג' עברות:
א. לוקחים בכוח מקרבנות בנ"י.
ב. לוקחים את חלקם קודם הקטרת הקרבן על המזבח.	
ג. שוכבים את הנשים ( הסברנו שהם היו משהים את קרבנות היולדות ומעכבים אותן, ועל כן הנשים הוכרחו להשאר לשכב וְלישון שם). במעשיהם החמורים הם מבזים את המשכן ואת השוכן בתוכו ועל כן הנביא מכנה אותם: "ובני עלי בני בליעל לא ידעו את ה'".

חנה פוקדת את שמואל במשכן, והיא זוכה לראות כיצד בנה הולך ומתעלה בעבודת ה', עלי מברך את חנה בבנים.
עלי מוכיח את בניו: אמנם עלי מוכיח אותם, אבל תוכחתו היא בלשון רכה ועדינה לעומת מעשיהם החמורים והיה עליו לגעור בהם בחזקה ואף להעביר אותם מתפקידם!!
בשורת העונש לבית עלי: הקב"ה מדקדק עם צדיקיו כחוט השערה ודוקא בגלל מעלתו הגדולה של עלי השופט, ה' מחמיר עמו וגוזר עליו עונש כבד.
איש האלוקים (אלקנה) מוכיח את עלי על יחסו הרך כלפי בניו ומבשר לו על העונש שיבוא לבית עלי:
1. לא יהיה בבית עלי זקן בכהונה.
2. לא יהיה בבית עלי זקן בסנהדרין.
3. לא יהיה בבית עלי זקן בשנים.
4. הכהונה תעבור מביתו.
איש האלוקים אף מוסר לעלי אות על קיום התוכחה: שני בניו ימותו ביום אחד.

פרק ג
הנער שמואל גדל במשכן אצל עלי הכהן, למד ממנו את התורה ואת סודותיה, ואף התחנך לעבודתו במשכן כלוי.
גדילתו של שמואל היתה כולה בקדושה, עד כדי כך שגם בשכבו לישון כל מחשבותיו היו עסוקות אך ורק בקודש ובהיכל ה'. לכן זכה לכך שכאשר ה' חיפש אדם ראוי למסור לו נבואה, היה הוא המתאים ביותר.
אנו איננו יכולים לדעת כלל מהי הנבואה ואיך היא נשמעת לנביא, אולם חכמים לימדו אותנו שישנן מדרגות שונות של נבואה, לפעמים אין לנביא כל ספק שה' הוא המדבר איתו, ולפעמים יכול הדבר להשמע לו גם כדיבור רגיל. שמואל לא היה רגיל בנבואה, וכיון שהיה עניו הוא גם לא העלה בדעתו שהוא יכול לקבל נבואה, ולפיכך כאשר שמע מישהו קורא לו - חשב שזהו עלי.
כששמואל הוסיף וגדל הוא היה במדרגת קדושה ונבואה כזו עד שכל מי שהיה פוגש בו היה מתעורר מיד לתשובה ולמחשבות של קדושה. הדבר הביא אפילו לכך שאנשים צדיקים שלא הצליחו להעשות נביאים בכוחות עצמם נעשו נביאים כאשר פגשו בשמואל, וכך החלה הנבואה להתפשט בישראל. 

פרק ד
בני ישראל יצאו למלחמה בפלישתים בלי להתפלל לפני כן לה' לניצחון ובלי לשוב אל ה' ולתקן את מעשיהם המקולקלים (שעליהם למדנו בתחילת הספר וגם בסוף ספר שופטים). לכן אין פלא שה' לא עזר להם והם הוכו במלחמה.
לאחר המפלה היה ראוי שישראל יתעוררו לתשובה, יקריבו קרבנות לה' ויפנו לשמואל הנביא שיתפלל בעדם שינצחו, אך במקום זאת חשבו הזקנים שיש להם פיתרון פשוט אחר - להביא את הארון למערכה. הכל יודעים שהשכינה שורה בין בדי הארון, ואם הארון יהיה איתנו, חשבו הזקנים, ה' יהיה איתנו ולא יתן לפלישתים לנצח אותנו. 
בני ישראל עדיין לא האמינו אם כן באמונה שלמה בה', ולא שבו לשמוע בקולו, ובטחו בעצם רק בכוח שהם חשבו שיש להם כיון שה' תמיד איתם. אפילו כאשר הארון הגיע למחנה הם לא התייחסו לקדושת השכינה שבאה אליהם, לא הקריבו קרבן או עשו מעשה אחר הנותן כבוד לה', ובמקום זאת צעקו והריעו משמחה על נצחונם המובטח.
המפלה שספגו ישראל היתה לפיכך קשה וכואבת ביותר: מחנה ישראל התפזר לכל עבר, וישראל נסו איש לאהליו ולא שבו כלל אל המחנה בסוף המלחמה. לא נותר בהם כח אפילו לנסות לחזור ולנצח את הפלישתים. המתים במלחמה היו רבים מאד, לעומת אלו שמתו בקרב הראשון. ומעל הכל - ארון ה', לב החיים של עם ישראל, נלקח. גם כל הכהנים החשובים שהיו במשכן מתו במלחמה ובעקבותיה - עלי הכהן הגדול ושני בניו חפני ופנחס. היה זה חורבן של משכן שילה.
הענשים שבהם ה' מעניש אותנו כמובן אינם לחינם, והאבל הכבד ותחושת החורבן אכן הביאו לתהליך של תשובה בעם ישראל, שעליה עוד נלמד.

פרק ה
הפלישתים ברשעותם לא חשבו שיש סיבה מאת ה' לכך שהם הצליחו לקחת בשבי את הארון, אלא הרגישו שהם הצליחו כביכול לגבור במלחמה על ה' בזכות כוחם וכוחו של אלילם דגון. ה' הכה לפיכך גם בדגון וגם בפלישתים עצמם. (עמדנו בכיתה על הסמליות שבמכות דגון.)
הפלישתים לא מיהרו ללמוד לקח, והמשיכו להחזיק בארון. ההתעקשות שלהם גרמה לכך שה' חזר והכה אותם בשנית ובשלישית במכות קשות יותר.

פרק ו
הפלישתים למדו לקח מהמכות שקיבלו, והבינו שהעונשים הגיעו להם כיון שזלזלו בכבוד ה' א-לקי ישראל. אפילו רשעים כמו הפלישתים יכולים לחזור קצת בתשובה כאשר ה' מעניש אותם. אבל הפלישתים לא חזרו באמת בתשובה שלמה - הם עדיין המשיכו להאמין באלילים שלהם (-בפסוק "אולי יקל ידו מעליכם ומעל אלוהיכם"), והם עדיין לא היו מוכנים להאמין ממש שה' הוא שהביא עליהם את כל המכות עד שתהיה לזה הוכחה מוחלטת. 

הקוסמים הציעו לפלישתים נסיון שיוכיח אם המכות היו באמת מאת ה' - הם הציעו לשלוח את הארון חזרה למחנה ישראל על גבי פרות. וזהו הנסיון:
א. העגלה צריכה להיות חדשה - כדי לתת כבוד לארון.
ב. הפרות שיקחו את הארון הן פרות מניקות - שלא יהיו מוכנות להפרד מן העגלים שלהן.
ג. לא עלה על הפרות עול - הן לא רגילות לשאת משא, ולא יהיו מוכנות לשאת את הארון. 
ד. העגלים ישארו מאחור - כדי שהפרות לא ירצו להפרד מהן וללכת למחנה ישראל.
אין סיכוי שהפרות ירצו ללכת כך למחנה ישראל. אם הפרות ילכו בכל זאת למחנה ישראל, אות הוא שה' רוצה להשיב את הארון לישראל והוא זה שגורם לפרות ללכת לשם. 

הפרות אכן הלכו לבית שמש, ובדרכן הן הלכו וגעו. לפי הפשט הפרות געו בבכי כיון שנאלצו להפרד מבניהן, אך לפי הדרש הפרות שרו - הן שמחו על כך שזכו לשאת את ארון ה' ולהשיב אותו למחנה ישראל לאחר שהוא היה מצוי כך בבזיון אצל הפלישתים. 

אנשי בית שמש שמחו מאד לראות את הארון מגיע אליהם, וניגשו מיד להקריב לה' קרבן הודאה על כך שהחזיר את שכינתו לישראל. הם העלו את הפרות שהובילו את הארון לקרבן עולה. 
בקרבן זה ישנן שתי בעיות קשות: א. הפרות הן נקבות, וקרבן עולה חייב להיות מן הזכרים (הילדים למדו זאת השנה בספר ויקרא). ב. המזבח שעליו הקריבו אנשי בית שמש לא היה במשכן. (בעיה נוספת שהועלתה בכיתה: הקרבן הוקרב על ידי אנשי בית שמש ולא על ידי כהנים. אלא שבעיון בספר יהושע מצאנו כי בית שמש היתה עיר של כהנים.) 
הפתרון לשתי הבעיות הוא בדין מיוחד: "משחרבה שילה הותרו הבמות". כאשר בני ישראל היו במדבר היה אסור להקריב קרבנות מחוץ למשכן, וכך היה גם בזמן שהמשכן היה בשילה. אבל כאשר הארון נלקח בשבי על ידי הפלישתים היה זה חורבן למשכן שילה, ומאז ועד שבנו את בית המקדש היה מותר להקריב קרבנות בכל מקום. כאשר מקריבים קרבנות הרחק מן המשכן ישנם כמה דינים של קרבנות שניתן לוותר עליהם, ולכן גם מי שאינו כהן היה יכול להקריב את הקרבן וגם בהמה נקבה היתה יכולה להיות קרבן עולה.

אנשי בית שמש, כפי שאמרנו, שמחו מאד לראות את הארון מגיע אליהם. הם לא שכחו גם להודות לה' שהחזיר להם אותו. אבל הם עדיין לא נהגו בו כבוד כראוי. רש"י כותב שמרוב שמחה הם נהגו קלות ראש בארון. במפרשים אחרים ראינו שהיו אנשים שלא רצו להפסיק באמצע הקציר ולא קיבלו את פני הארון בכבוד, והיו אנשים שמרוב שמחה על כך שהארון חזר נהגו בקלות ראש בקדושתו של הארון, ופתחו אותו והסתכלו על מה שבתוכו. 
ה' העניש את אנשי בית שמש והכה בהם מכה גדולה. אנשי בית שמש הבינו מיד מה היה חטאם, והבינו שהם עדיין לא ראויים לכך שהארון יהיה אצלם. הם הבינו גם שהם לא יכולים להחליט על דעת עצמם להחזיר את הארון למשכן, כי אולי עם ישראל עדיין לא במדרגה ראויה לזה. הם חיפשו היכן ישנם אנשים צדיקים וטהורים שראויים לשמור על הארון, ומצאו אותם בקרית יערים, בבית אבינדב. הארון עבר לכן לקרית יערים. (את המשכן שהיה בשילה פירקו בינתים, ובנו במקומו משכן בעיר נוב.)

פרק ז
בזמן שהארון היה בקרית יערים בני ישראל התעוררו לחזור בתשובה. הם חשבו על העונשים שבאו עליהם בעקבות חטאי בני עלי, וגם על הגבורה שעשה ה' בפלישתים, והם נזכרו מתוך כך שהם באמת רוצים לעבוד רק את ה'. באותו זמן שמואל היה עובר מעיר לעיר, ובכל עיר היה מכנס את הציבור, מלמד אותם מהם המעשים המקולקלים שהם צריכים לתקן, וגם שופט בין אנשים שהיו להם מריבות וויכוחים זה עם זה. כך במשך הזמן בשיתוף פעולה בין שמואל לבין כל ישראל הלכו בני ישראל ותיקנו את מעשיהם.

שמואל ראה שישראל אכן חוזרים בתשובה שלמה, ומסלקים מקרבם לגמרי את כל העבודה הזרה, והציע להם להאסף לתפילה לבקש מה' שיקבל את תשובתם ויושיע אותם מיד הפלישתים. שמואל קרא לכל ישראל למצפה ושם עשו ישראל כמה דברים חשובים (ע"פ פס' ו):
א. התכנסו כולם יחד לשם תפילה לה'.
ב. בכו והצטערו על חטאיהם ("וישפכו לפני ה'").
ג. צמו.
ד. התוודו על חטאיהם.
ה. תיקנו כל מה שהיה אפשר לתקן - שמואל שפט אותם במצפה.

בזמן שישראל התכנסו במצפה, הפלישתים ראו זאת ונערכו למלחמה איתם. בני ישראל ראו זאת ופחדו מאד. אבל שלא כמו במלחמה הקודמת עם הפלישתים, הפעם בני ישראל לא ניגשו ישר למלחמה עם הפלישתים אלא עשו קודם לכן את מה שעם ישראל צריך לעשות לפני שהוא יוצא למלחמה: דבר ראשון, כמו שכבר ראינו, בני ישראל ניגשו למלחמה לאחר שחזרו בתשובה. בנוסף לכך, בני ישראל פנו הפעם לשמואל וביקשו ממנו שיתפלל עבורם ויקריב עבורם קרבן לה'. כשניגשים למלחמה מתוך אמונה ומתוך תפילה לה' יש סיכוי שה' באמת יעזור לנו וננצח במלחמה. 

שמואל התפלל לה' והעלה עולה, וה' אכן שמע לתפילתו והפיל את הפלישתים לפני ישראל. ה' הפחיד את הפלישתים בקולות רעמים והם התחילו לנוס, ולאחר מכן ישראל רדפו אחריהם, השיגו אותם והיכו בהם. שמואל הציב את אבן העזר לסימן עד היכן ה' עזר לישראל לבדו, ומהיכן הצטרפו ישראל בעצמם למרדף אחרי הפלישתים. 
במהלך כל התקופה שלאחר מכן סייע שמואל לישראל לחזור בתשובה שלמה יותר ויותר ולהתעלות ממדרגה למדרגה. שמואל היה עובר בין בית אל, גלגל, מצפה והרמה, ובכל מקום שהיה מגיע אליו היה מכנס את הציבור ומסייע להם לעבוד את ה'. הוא היה מלמד את העם תורה, מעוררם לקיים את מצוותיה, מוכיח אותם ומראה להם במה עליהם להשתפר, שופט את העם על פי משפטי התורה, ואולי גם מלמד אותם דברי נבואה שה' מסר לו. בתקופת שמואל הלך מצבו של עם ישראל והשתפר עוד ועוד - עד שנעשה טוב יותר מכל מה שהיה בתקופת השופטים.

פרק ח
בני שמואל לא היו מסורים לעם ישראל כמו שמואל אביהם. שמואל היה עובר מעיר לעיר כדי שכל מי שרוצה יוכל לבוא אליו ולספר לו את הבעיות שלו. הוא גם לא רצה לקבל טובות מאף אחד, ולא היה מקבל אפילו מתנות. בכל אחת מהערים היה לשמואל בית משלו, והוא לא היה צריך שאנשים אחרים יארחו אותו. 
אבל יואל ואביה בניו התנהגו אחרת לגמרי. הם הקימו את בית הדין שלהם בבאר שבע, הרחק בדרום בקצה ארץ ישראל, וכל מי שהיה רוצה להשפט לפניהם - היה צריך ללכת הרחק הרחק כדי למצוא שופט שישפוט אותו. גם בבאר שבע, הם לא קיבלו סתם כך מי שהגיע להשפט לפניהם - כדי להשפט לפני יואל ואביה היה צריך לשלם הרבה מאד כסף, שיואל ואביה לקחו גם לעצמם וגם להרבה עוזרים שהם מינו לעצמם. בני שמואל היו רחוקים מאד מהתכונה שצריכה להיות לשופטים (בפרשת יתרו): "שונאי בצע", ואולי הם אפילו לקחו ממש שוחד מאנשים שבאו לפניהם לדין. זקני ישראל באו לפיכך אל שמואל להתלונן לפניו על בניו השופטים, ולבקש ממנו שימנה במקומם מלך.

מפסוקי פרשת שופטים למדנו שהתורה בעצמה מצווה את עם ישראל למנות מלך. 
כל מדינה צריכה שיהיה לה מלך (או ממשלה): למלך יש צבא שבעזרתו אפשר לנצח את האויבים. המלך קובע את החוקים שחייבים לקיים במדינה. למלך יש גם משטרה ובתי משפט שבעזרתם אפשר להשליט סדר במדינה ולהעניש אנשים שפוגעים זה בזה או בחוקי המדינה. 
בעם ישראל יש למלך את כל התפקידים האלו, וגם תפקידים נוספים מיוחדים. למדנו בדברי הרמב"ם שיש למלך תפקיד "להרים דת האמת": לדאוג שכל עם ישראל יקיימו את התורה. המלך צריך גם לדאוג שעם ישראל יהיה עם חזק כך שהגויים יתנו כבוד לעם ישראל ולה' שמשגיח עליהם. למלך יש גם תפקיד "למלאות העולם צדק" - לשפוט את עם ישראל בצדק לפי משפטי התורה. עוד תפקיד שמונה הרמב"ם למלך ישראל הוא "לשבור זרוע הרשעים ולהלחם מלחמות ה'" - המלחמות שהמלך נלחם עם כל האויבים הן כדי לסלק את הרשעים מן העולם. 

למרות שלבני ישראל היו הרבה שופטים כפי שראינו בספר שופטים, זה לא מספיק. השופטים באמת סייעו לעם ישראל לחזור בתשובה ולקיים את מצוות התורה, הם גם שפטו את ישראל לפי משפטי התורה, והושיעו את עם ישראל מיד האויבים. אבל לשופטים היו גם כמה חסרונות שרק מלך יכול להשלים: 
א. לשופטים אין צבא קבוע, וכל פעם הגויים חוזרים ומשתלטים על ישראל. כשיהיה מלך, עם ישראל יוכל להיות תמיד חזק ועצמאי ולא ישלטו בו עמים אחרים.
ב. לשופטים אין סמכות - רק מי שרוצה מקשיב למה שהם אומרים לעשות. רק מלך יוכל להכריח את כל עם ישראל לנהוג לפי התורה. 
ג. כשהשופט מת, אין מי שימשיך אותו. רק אם יהיה לעם ישראל מלך עם ישראל יישאר תמיד עם מנהיג.
ד. לשופט אין את כל הכבוד שיש למלך - אין לו ארמון, משרתים וכדומה. רק מלך זוכה לכבוד אמתי, ורק כשיהיה מלך הגויים יתנו באמת כבוד לעם ישראל. 

אנו רואים שלמלך יש תפקיד חשוב בעם ישראל. כשזקני ישראל באו לבקש משמואל שימנה מלך, זה היה יכול להיות רעיון מצוין. אבל השאלה היא למה זקני ישראל ביקשו מלך - האם הם רצו מלך שימלא את כל התפקידים החשובים שדיברנו עליהם, או שהם ביקשו מלך מסיבות אחרות? 
לזקני ישראל היו יכולות להיות כמה דרכים טובות לבקש מלך. אם הם היו באים לשמואל ואומרים לו: בניך אינם הולכים בדרכיך, ואנחנו רוצים מלך שישפוט אותנו ביושר לפי התורה - זו הייתה בקשה מצוינת. אם הם היו באים ואומרים: הבנים שלך אינם הולכים בדרכיך ואף אחד לא יקשיב להם, תן לנו מלך שכולם יקשיבו למה שהוא אומר לעשות - זה היה מצוין. גם אם הם היו אומרים לשמואל: אנו רוצים מלך שיהיה לו צבא קבוע והוא ישמור על העצמאות של עם ישראל, ועכשיו יש הזדמנות מצוינת למנות מלך - זה היה מצוין. אבל הזקנים לא ביקשו את כל זה. 
הזקנים ביקשו משמואל שימנה להם מלך לצורך שני דברים. דבר אחד הוא: "שימה לנו מלך לשפטנו ככל הגויים". לבני ישראל לא חשוב כל כך אם המלך ישפוט אותם לפי משפטי התורה או לא. מה שחשוב להם זה בעיקר שיהיה להם מלך שישפוט אותם וידאג שיהיה סדר בממלכה, כמו אצל הגויים. 
הזקנים מבקשים מלך בשביל עוד סיבה: הם רוצים שהמלך ילחם את מלחמותיהם כמו כל הגויים. בני ישראל שכחו שכשהם עובדים את ה' הם מנצחים במלחמות וכאשר הם שוכחים את ה' הם מפסידים במלחמות. הם חשבו שאם יהיה להם מלך כמו לכל הגויים - המלך יעזור להם ויגן עליהם תמיד מפני האויבים. 
בני ישראל לא ביקשו אם כן מלך כמו שצריך. הם לא ביקשו מלך כדי שימלא את התפקידים שהוא באמת צריך למלא. הם ביקשו מלך כדי שיהיה להם יותר קל ונוח בחיים. לכן ה' כועס על עם ישראל ומאיים עליהם בעונש. 
משפט המלך 
למלך יש זכות לקבל מהעם כל מיני דברים:
הבנים יכולים להילקח - א. להיות רצים לפני מרכבתו של המלך
	     		   ב.  לחרוש ולקצור בשדות המלך
			   ג.  לייצר עבור המלך כלי נשק וכלי רכב
הבנות יכולות להילקח - להיות מבשלות ואופות במטבח המלך
רכוש יכול להילקח - 
א. כשיוצאים למלחמה העבדים מקבלים מזון מהשדות והכרמים של כולם
ב. כל אדם צריך לתת מעשר מהיבול שלו למלך
    ג. המלך יכול להחרים עבדים ושפחות בשביל לעשות עבודות שהוא צריך
הגברים יכולים להילקח - כדי לעשות בשביל המלך כל מיני עבודות שצריכות הרבה אנשים. 

לכל הדברים שהמלך לוקח יכולות להיות סיבות טובות. לדוגמא: כשהמלך נוסע ממקום למקום צריך שכולם ידעו שהמלך מגיע ויתנו לו כבוד. לכן הוא צריך אנשים שירוצו לפני מרכבתו. עוד דוגמא: כשמלך צריך בדחיפות כלי נשק כדי לנצח במלחמה, ברור שאנשים צריכים לעשות בשבילו את כלי הנשק. בכיתה הסברנו מהו הצורך גם בכל שאר הדברים שברשימה.
למדנו בכיתה שכשהאנשים אוהבים את המלך - הם רוצים לתת לו את כל הדברים שהוא צריך והם שמחים להיות שותפים לארמון המלך. אבל כשהאנשים אינם אוהבים את המלך והמלך מבקש לעצמו עוד ועוד - הם מרגישים שהמלך כל כך מכביד עליהם עד שאי אפשר לחיות אתו. 
מתי אנשים אוהבים את המלך? כאשר המלך חושב רק איך למלא היטב את תפקידו ואיך לעשות טוב יותר לעם ישראל, כולם אוהבים אותו. אבל אם המלך חושב רק על עצמו ורוצה שיהיו לו עוד ועוד רכוש ועבדים כדי שכל רצונותיו יתמלאו - כולם רוצים שהוא יסתלק. 

מלך יכול אם כן להיות דבר מאוד טוב, אבל גם דבר מאוד רע. שמואל אומר לבני ישראל כך: אם אתם מבקשים מלך רק בשביל שיהיה לכם נוח, גם המלך יחשוב כל הזמן איך לעשות שיהיה לו יותר נוח. ואם המלך ירצה שיהיה לו נוח - הוא ייקח מכם עוד ועוד את כל מה שמותר לו לקחת. כאשר המלך יעשה כך אתם תרגישו שאי אפשר לסבול אותו, ותצעקו שאתם בכלל לא רוצים מלך, אבל אני לא אקשיב לכם. מה שיקרה הוא שהמלך שאתם ביקשתם לעצמכם הוא זה שיביא עליכם את עונשכם. רק אם תשנו את ההתייחסות שלכם למלך המלך יהיה לכם לטובה ולברכה וכולכם תיהנו ממנו. 

פרק ט
לשאול היו מספר תכונות חשובות שכדאי שיהיו למלך ישראל. הוא היה:
א. גיבור. 
ב. צדיק ביותר.
ג. בעל מראה מרשים שמקנה סמכות.
ד. עניו.
ה. בעל תחושת אחריות וקנאה לכבוד ישראל.

היכן אנו מוצאים בפסוקים תכונות אלו?
א. גבורה - שאול היה בן לאיש גיבור חיל, וכנראה היה גם גיבור בעצמו
ב. צדקות - 	1) שאול היה "בחור", שפירושו (לפי המצודות) - נבחר במעשיו. 
	2) נאמר על שאול ש"אין איש מבני ישראל טוב ממנו".
ג. מראה מרשים שמקנה סמכות -  שאול היה יפה מראה, וגבוה מכל העם.
ד. ענוה - 	1) שאול אומר "ודאג לנו" (פס' ה') - ומחשיב את נערו כמותו.
2) "את דבר המלוכה לא הגיד לו" - הוא לא סיפר לדודו שהוא  נמשח למלך.
	3) "נחבא אל הכלים" - ולא מבליט את עצמו בתור מי שנבחר למלך.
	4) "ויהי כמחריש" - ולא הרגיש נפגע מהאנשים שזלזלו בו. 
	(בהמשך נבדוק באלו מקרים הייתה הענווה במקומה)
ה. אחריות וקנאה לכבוד ישראל - בעבר הבאנו ממדרש חז"ל שבזמן המלחמה עם הפלישתים 
     כאשר נשבה ארון ה', שאול רץ למחנה פלישתים, חטף את הלוחות מיד גלית והביאם למחנה. 

כאשר שאול חיפש את האתונות הציע לו הנער לפנות לנביא. אנו לומדים כאן על מסירותו של שמואל, שהיה מוכן לעזור לכל אדם אפילו בדברים פעוטים כמו מציאת אבדות. 
שאול אמר לנערו שאי אפשר לגשת לנביא אם אין להם תשורה להביא לו. זוהי זכות מיוחדת לפגוש נביא, ומן הראוי להגיש לנביא מתנה כמו שמגישים למלך או לאדם חשוב אחר כאשר באים לראות את פניו.
מההצעה של שאול לתת לשמואל תשורה ניכר שהוא עדיין לא מכיר בכלל את שמואל - שכן שמואל לא נהנה כלל מממונם של ישראל ולא היה מקבל כל מתנה. 
הכתוב מספר לנו כי באותם הימים היה הנביא קרוי "רואה", וזאת משום שבכוחו לדעת דברים הנסתרים מעיני שאר בני אדם, והוא כביכול רואה מה שאחרים אינם רואים. אבל כאשר שמואל אומר "אנוכי הרואה" יש בכך בעיה, שכן יש לזכור תמיד שהנביא "רואה" יותר לא בגלל שיש לו בעצמו יכולת לראות יותר טוב מאחרים, אלא בגלל שה' הוא המראה לו הכל.

כאשר שאול ונערו מגיעים לעיר ושואלים היכן שמואל עונות להן הנערות באריכות מיותרת. המפרשים מביאים כאן מדברי חז"ל שני הסברים לדבר: א. הנערות רצו להביט ביופיו של שאול. ב. ה' רצה לעכב את שאול עוד מעט, כיון שעדיין לא הגיעה השעה המדויקת שבה רצה ה' למשוח אותו למלך. למנות מלך לעם ישראל זהו דבר חשוב מאד, והוא צריך לקרות בדיוק בזמן הראוי.

כאשר שאול מגיע אל שמואל, שמואל מכבד אותו בכבוד הראוי למי שהולך להיות מלך, ומושיב אותו בראש המסובים. שמואל גם נותן לו את החלקים הטובים של הבהמה שניתנים בדרך כלל לכהנים - השוק ומה שעליה. הסיבה שבגללה היה אפשר לתת לשאול את החזה והשוק ולא היה צריך לתת אותם לכהנים היא שבבמה קטנה לא נוהג דין חזה ושוק. 

פרק י
לפני ששאול פגש את שמואל, הוא לא העלה על דעתו כלל שהוא הולך להיות מלך ישראל והוא לא התכונן כלל לאפשרות כזו. לכן, לא מספיק ששמואל יספר לשאול שה' ממנה אותו למלך - שמואל צריך גם לעזור לשאול להכין את עצמו לתפקיד החשוב. שאול צריך להתחיל לחשוב על הצרכים של עם ישראל, ועל האופן שבו צריך מלך ישראל להתנהג.
במה עוזר שמואל לשאול? למלך ישנם תפקידים חשובים מאד, כמו למשל לשפוט את ישראל ולהלחם את מלחמותיהם, וכדי למלא אותם היטב המלך צריך לדעת איך שופטים בצדק ואיך מנהלים מלחמה. אבל לא פחות חשוב - המלך צריך לדעת מה ה' רוצה שעם ישראל יעשה. ה' הוא המנהיג האמיתי של עם ישראל, ומלך ישראל צריך להנהיג את העם רק לפי דברי ה'. איך יידע המלך מה ה' רוצה שהוא יעשה? בתורה לא כתוב איך בדיוק המלך צריך להנהיג את הממלכה, ולכן כדי לדעת מהו רצון ה' צריך המלך להעזר בנביא. אם המלך יהיה נביא בעצמו - על אחת כמה וכמה שהדבר יהיה טוב.
כדי ששאול יהיה מלך טוב, שמואל צריך לעזור לו להתרומם ולהגיע למדרגה של נביא. אחרי ששאול יתנבא פעם אחת, ויראה בעצמו איך ה' רוצה להנהיג את עם ישראל, הוא יוכל להיות מלך טוב, ובהמשך יספיק לו לקבל כל פעם הדרכות משמואל הנביא. 
וכך עוזר שמואל לשאול:
א. מלמד אותו דברי מוסר ויראת ה' (סוף פרק ט, לפי רש"י)
ב. מלמד אותו סתרי תורה (שם, לפי המלבי"ם)
ג. מושח אותו ונושק לו. הנשיקה מעוררת את שאול לרצות להיות קרוב לשמואל ולנביאים.
ד. מספר לשאול שה' בחר בו למלך.
ה. מוסר לשאול שלושה אותות שיוכיחו לו שהוא באמת הולך להיות מלך ישראל: 
    האות הראשון - שאול ישמע שמצאו את האתונות. הוא יכול להפסיק לחשוב על העניינים
    הפרטיים של אביו, ולהתחיל לחשוב על ענייני כל עם ישראל.
    האות השני - אנשים ההולכים לעבוד את ה' יתנו לשאול מן הלחם שלהם.
    האות השלישי - שאול יפגוש בנביאים ויקבל נבואה בעצמו.
בנוסף לאותות האלו מצווה שמואל את שאול להמתין לו בגלגל שבעה ימים עד שהוא יבוא להגיד לו מה לעשות. שאול ילמד לעשות מעתה את כל מעשיו לפי דברי הנביא. 

שמואל מכנס את כל ישראל למצפה כדי לבחור מלך בגורל לפני הארון או האורים ותומים, לעיני כל העם. שמואל רוצה שהעם כולו יקבל עליו את המלך הנבחר, ושלא יהיו אנשים שיפקפקו בנבואתו ולא יאמינו ששאול הוא המלך שה' בחר.
שמו של שאול עולה בגורל, אך שאול מתחבא בין הכלים ולא רוצה לבלוט. הצניעות של שאול כאן היא מעט לא במקומה - מלך ישראל צריך להראות את עצמו לעיני העם, כדי שיתנו לו כבוד.
כאשר מביאים את שאול, שמואל והעם נותנים לו כבוד, אך ישנם אנשים שמזלזלים בו. גם הפעם, שאול מתעלם מהאנשים האלו בגלל צניעותו. מידת הצניעות של שאול היא מידה מאד טובה, אבל בתור מלך אסור היה לשאול לנהוג כך. למלך ישראל אסור להרשות שיזלזלו בו. כל העם צריך להיות ירא מן המלך ולתת לו כבוד, ולמלך אסור למחול על כבודו. 
הענווה היא אחת התכונות החשובות שבגללן נבחר שאול למלך. רק מלך ענו יכול לזכור כל הזמן שלמרות שהוא מלך, הוא לא חפשי לעשות ככל העולה על רוחו אלא הוא עדיין כפוף לה'. אבל תכונה חשובה אחרת למלך היא לדעת להטיל מרות על הציבור, ובזה שאול היה פחות מוצלח, דווקא בגלל שהיה כל כך ענו וצנוע.

פרק יא
לאחר ששאול התמנה למלך הוא חזר לביתו והתנהג כאדם פשוט. בהמשך הפרק מסופר ששאול המשיך לחרוש את השדה עם הבקר כאחד האדם. 
נחש העמוני ראה שלמרות שבני ישראל בחרו לעצמם מלך עדיין אין הם מתנהגים כמו עם שבאמת יש לו מלך. נחש רצה להוכיח לעם ישראל שלמרות שיש להם מלך הם עדיין מפורדים, והוא יכול לאיים על עיר השייכת לישראל ולכבוש אותה, בלי שהמלך וכל ישראל יצילו אותה. 
נחש העמוני עולה על יבש גלעד, ובאמת אף אחד לא בא להושיע אותם. גם אנשי יבש לא מבקשים מישראל שיבואו לעזור להם, אלא הם מציעים לנחש לכרות אתו ברית ולהיות לו לעבדים. אבל לנחש לא מספיק שאנשי יבש יהיו לו עבדים - הוא רוצה לשים חרפה על כל ישראל. לכן הוא אומר לאנשי יבש שהוא יכרות להם ברית רק אם יעשו דבר בלתי אפשרי - שינקרו את עין ימין שלהם. אנשי יבש ודאי לא יסכימו לכזה תנאי, והם יצטרכו להזעיק את עם ישראל לעזור להם, אבל נחש בטוח שבני ישראל לא יבואו באמת לעזור להם כיון שהם עדיין לא מספיק מאוחדים וגם המלך שלהם עדיין לא מסוגל לאחד אותם.
בהתחלה נראה שנחש צודק. הוא נותן לאנשי יבש זמן להזעיק את כל ישראל, אבל כאשר השליחים מגיעים לגבעה - כל העם לא נזעקים לעזרה, אלא מתחילים לבכות. 
אלא שנחש לא הכיר את שאול באמת. הוא לא ידע עד כמה שאול מקנא לכבוד ישראל, ועד כמה הוא יכול להיות גיבור חיל, והוא לא תאר לעצמו ששאול חזר לחרוש אחר הבקר רק בגלל שהיה צנוע ולא בגלל שהוא לא יודע איך להנהיג את העם. כששאול שמע את דברי השליחים הוא מתמלא ברוח א-להים - רוח גבורה. 
שאול מנתח צמד בקר ומשלח בכל גבול ישראל ומאיים שמי שלא יצטרף למלחמה - כך יעשה לבקרו. הוא מרמז בזה לישראל שאם הם לא מתאחדים יחד למלחמה בעמון - הרי הם משולים כמת, כמו השור הזה, שכאשר הוא שלם הוא חי, אבל כאשר הוא מנותח לנתחים הוא פגר מת.
בני ישראל אכן מתלכדים ומצטרפים לשאול, ויוצאים למלחמה מהירה ונחושה בעמון. הם מכים את עמון באשמורת הבוקר, ועמון נענשים מידה כנגד מידה - הם רצו להראות לעם ישראל שהם לא מלוכדים, וכעת הם עצמם התפזרו עד שלא נשארו בהם שנים יחד.
בעקבות המלחמה בעמון ישראל מתחילים להרגיש שבאמת יש להם מלך, ושהמלך שנבחר באמת מסוגל למלא את תפקיד המלך. בני ישראל מבקשים כעת להעניש את האנשים שזלזלו לפני כן במלך, והם לא מוכנים לעבור על כך בשתיקה כמו שעברו קודם. 
גם שאול לומד להטיל שררה על הציבור. מצד אחד, שאול מתנגד לדרישה של העם להמית את בני הבליעל, ומראה שהוא המחליט מה יעשה לאנשים אלו כיון שהוא המלך. בנוסף לכך, שאול אומר הפעם שאנשים אלו הם באמת בני מוות, ודווקא בגלל יום השמחה המיוחד של הנצחון על עמון הוא לא רוצה להעניש ולהרוג אותם כעת. 
כעת, לאחר שבני ישראל באמת מרגישים שהם זכו במלך טוב, הגיע הזמן לשמוח ולהודות לה' על שזיכה את ישראל במלך שיאחד אותם ויוביל אותם ויתן כבוד לה' ולישראל. שמואל מכנס את כל ישראל בגלגל, המקום בו היו הארון והמשכן כאשר התחילו לכבוש את הארץ, ושם שמחים בה' לכבוד התחלת הדרך החדשה של עם ישראל שמלך מנהיג אותם. 

פרק יב
כאשר ישראל מכונסים בגלגל לכבוד המלכת שאול, שמואל מזכיר להם שוב מהו תפקידו האמיתי של המלך, ואיך צריכים המלך והעם לנהוג כדי שה' יעזור להם ויקיים אותם לזמן רב. שמואל מזכיר לעם ישראל שה' הוא המנהיג והמושיע האמיתי של עם ישראל, והמלך הוא רק השליח שלו האחראי לדאוג לכך שעם ישראל באמת יתנהג לפי רצון ה'. לכן אם יתמידו בני ישראל לעבוד את ה' - הם ומלכם יתקיימו, ואם לא ישמעו בקולו - ייספו. 
(בתחילת דבריו, שמואל מסביר לישראל עד כמה הוא דואג אך ורק לטובתם, ועד כמה כל מה שהוא הולך להגיד להם עכשיו הוא מתוך דאגה אמיתית לעתידם. הוא מזכיר לישראל שבמשך כל התקופה שהוא הנהיג אותם הוא מעולם לא דרש משהו לעצמו, וישראל באמת מאשרים זאת.)
שמואל מספר לעם ישראל בקצרה את תולדות עם ישראל, ומראה להם איך עד היום תמיד כאשר היו ישראל בצרה הם התפללו לה', והוא הושיע אותם גם בלי מלך. במצרים ישראל צעקו לה', וה' שלח את נביאיו הגדולים משה ואהרון להושיע אותם. בארץ ישראל שכחו ישראל את ה', ונמכרו ביד אויביהם, וה' שלח שופטים להושיע אותם. השופטים לא היו כולם הצדיקים או הנביאים הכי גדולים שבישראל, אבל גם הם מילאו את שליחותו של ה' להושיע את ישראל. אנו רואים אם כן שרק ה' הוא מושיעם האמיתי של ישראל, ולא מלך כזה או אחר. 
(שמואל מזכיר כאן מצד אחד את הנביאים הגדולים ביותר, משה ואהרן, ומצד שני את השופטים הפחותים ביותר - גדעון, שמשון ויפתח, כדי להראות שמה שמשנה הוא לא המדרגה האישית שלהם אלא התפקיד שה' הטיל עליהם להושיע את ישראל. את עצמו מזכיר שמואל יחד עם השופטים הפחותים, בגלל ענוותנותו.)
שמואל מזכיר לעם ישראל שהם ביקשו מלך שלא כהוגן - שלא ביקשו מלך כדי שינהיג אותם בדרך התורה, אלא ביקשו מלך שישפוט אותם ככל הגויים ושילחם את מלחמותיהם בזכות גבורתו. הוא מתפלל לה' שיוריד להם גשם באמצע הקיץ, שזהו סימן קללה, כדי להמחיש להם שבאמת היה כאן חטא. 
בני ישראל אכן מתעוררים לתשובה על כך ששאלו מלך שלא כהוגן, ושמואל מבטיח להם שגם ה' ימחל להם אם הם יתמידו בתשובתם ויעבדו את ה' יחד עם מלכם. הוא גם מבטיח להם שכל עוד הוא חי הוא ימשיך להתפלל בעדם ולעזור להם לנהוג בדרך טובה. 
בני ישראל מבינים כעת מהו תפקידו האמיתי של המלך, ואיך צריך לנהוג עם ישראל כאשר יש לו מלך שהוא שליח ה', ואם כן למרות שבהתחלה ביקשו את המלך שלא כהוגן, יכול להיות להם עכשיו מלך טוב ומוצלח שבזכותו יהיה עם ישראל כולו יותר קרוב לה'. 
תוספת: 
על שאול לא נאמר שהיה גיבור חיל בעצמו אלא שהיה בן לאיש גיבור חיל. יתכן ששאול בעצמו טרם גילה את תכונת הגבורה שבו כשתמנה למלך והיא נגלתה בו רק בהמשך דרכו. לפי זה פיתוח הגבורה הוא חלק מהתהליך שעובר שאול בלמדו למלוך כראוי על ישראל. ומכל מקום היתה לו כבר הכנה טבעית לזה. אכן אין זה מתאים למדרש אודות חטיפת הלוחות מגלית. 

פרק יג
לאחר ששאול הומלך בגלגל הוא לא חזר עוד לביתו לחרוש אחר הבקר, כמו בהמלכתו הראשונה, אלא אסף צבא והחל לנהוג כמלך של ממש. 
הצבא ששאול אסף לעצמו היה צבא קטן, שלושת אלפים איש בלבד. שאול לא התכוון לצאת מיד לאיזושהי מלחמה, ולכן לא היה צריך אלא מספר קטן של לוחמים שיהיו משמר קבוע בזמן של שגרה. 
(שלושת אלפי החיילים נועדו להיות מוצבים במכמש, בהר בית אל ובגבעה (פס' ב), אבל למעשה כל מה שמסופר בפרקנו התרחש לפני שהם הספיקו להגיע למקומות הללו. כל החיילים נאספו אל שאול לגלגל, ושם הם היו בזמן המסופר בפרק. מי שהשתלט על מכמש בהמשך הפרק היו דווקא הפלישתים). 
שאול ידע שחלק מתפקידו כמלך הוא להושיע את ישראל מיד הפלישתים, אבל הוא לא התכוון לצאת מיד למלחמה בפלישתים על דעת עצמו. שמואל הבטיח לו שיבוא אליו לגלגל להקריב קרבנות ולהודיע לו את מה שעליו לעשות, ולכן בינתיים שאול לא מתארגן למלחמה של ממש.
יונתן בנו של שאול, שהתמנה למפקד על חלק מהצבא של שאול, ידע גם הוא שלשאול וצבאו נועד תפקיד חשוב להלחם בפלישתים ולהושיע את ישראל. את יונתן שמואל לא ציווה לחכות לו, ולכן הוא היה יכול לעשות מיד מעשים שיביאו למלחמה עם הפלישתים. לכן הלך יונתן והכה את נציב פלישתים שבגבע. 
לכולם היה ברור שאחרי שנציב הפלישתים נהרג הפלישתים יתאספו להלחם בישראל. לכן שאול שלח שליחים שיתקעו בשופר בכל ישראל ויודיעו שכולם נקראים למלחמה בפלישתים. שאול לא רצה לצאת למלחמה בפלישתים לפני ששמואל יגיע להקריב קרבנות ולהודיע לו מה עליו לעשות, אבל הוא גייס כבר את כל ישראל שיהיו מוכנים לרגע ששמואל יאמר להם לצאת ולהלחם. 
מחנה הפלישתים שנאסף למלחמה בישראל היה גדול ועצום מכל מה שהכירו ישראל עד עתה. כמות הרכב, שלושים אלף, היתה גדולה לעין ערוך מכמות הרכב שעמדה לרשות המצרים בים סוף (שש מאות רכב) או לרשות סיסרא (תשע מאות רכב), ומספר החיילים היה "כחול אשר על שפת הים לרוב" עד שאי אפשר לספור אותו. 
כשישראל ראו את הצבא העצום של הפלישתים נפל פחד בליבם, ומחנה ישראל התחיל להתפזר. חלק מהאנשים ברחו ועברו את הירדן, וחלק אחר נשאר בעבר הירדן המערבי אך ברח להתחבא במערות ובמצודות. 
שאול ראה שהעם מתחיל להתפזר, וכל יום שעובר בלי שיוצאים למלחמה גורם לעוד אנשים לברוח. אך הוא לא רצה לצאת מיד למלחמה, כיון שעדיין לא הגיע הזמן שקבע שמואל. 
כאן אנו יכולים לראות כבר את התחלת הכשלון של שאול במילוי תפקידו כמלך במלחמה זו. אם שאול היה ממלא את תפקידו כראוי הוא היה קורא לכל ישראל להמלא בטחון בה' לקראת המלחמה בפלישתים, והוא היה מפיח רוח גבורה בעם ומונע מהם להתפזר. הוא היה יכול גם להשתמש בסמכותו כמלך ולאסור עליהם להתפזר. אבל שאול לא מצליח להוביל את העם אחריו ולהדביק את כולם בביטחון שלו בה', ולכן העם מתפזר עד שלא נשארים אלא שש מאות איש.
ביום השביעי לא עומדת עוד לשאול סבלנותו, והוא מסתפק בכך שמקצת היום השביעי עבר ומחליט שהוא יכול להעלות כבר את העולה ולהתפלל לה' שיסייע להם לנצח את הפלישתים גם בלי ששמואל הגיע. 
שאול ידע שתפקידו הוא להוביל את עם ישראל לנצחון על הפלישתים, והוא חשש שאם כל עם ישראל יתפזר - לא יהיה לו צבא שילחם בפלישתים, והוא לא יוכל למלא את התפקיד שבשבילו הוא התמנה למלך. שאול מחליט לפיכך החלטה חמורה - הוא מחליט להקל בקיום מצוות הנביא ולא לחכות עד שיגיע ממש סופו של היום השביעי. חטא זה גורם לשאול שמלכותו לא תמשך עוד כפי שהיתה צריכה להמשך. 
אנו מוצאים כאן אם כן שלושה שלבים בחטא של שאול: 
א. הוא לא הנהיג את העם באופן שהיה מונע מהם לברוח מהמערכה.   
ב. לאחר שהעם ברח הוא חשש שהוא לא יצליח לנצח את הפלישתים, למרות הבטחת הנביא
שהוא יסייע לו בדבר ה', ויש כאן מיעוט ביטחון בה'.   
ג. הוא עבר על מצוות הנביא, ולא המתין לו לפני העלאת העולה. 
גם כאשר שאול חוטא אנו רואים שהוא לא מאבד את בטחונו ואמונתו בה'. שאול לא מנסה לצאת לקרב מיד, אלא הוא מעלה עולה ומתפלל לה' שיסייע לו אח"כ במלחמה.
 
(בסוף הפרק מסופר שבזמן המלחמה לא היו בידי צבא שאול אלא שתי חרבות, אחת לשאול ואחת ליונתן, כיון שהפלישתים לא נתנו לישראל להיות חרשי ברזל. הסברנו לפי הרד"ק שלמרות ששמואל השיב לישראל את כל הערים שהפלישתים כבשו, כאשר זקן שמואל חזרו הפלישתים לשלוט בישראל.)
פרק יד
לאחר ששמואל נזף בשאול והודיע לו שה' מקצר את ימי מלכותו הוא הלך לו, בלי להורות לשאול את המשך דרכו. שאול נשאר לבדו עם הצבא הקטן שהיה אתו מול כל מחנה הפלישתים, ולא היה לו מי שיעזור לו להבין איך ה' רוצה שהוא ינהל את המערכה, פרט לאחיה בן אחיטוב הכהן הגדול שהביא אתו את האפוד עם האורים והתומים. 
יונתן ראה שעם ישראל נמצא שוב בביזיון. הפלישתים מאיימים על ישראל - וכל אנשי ישראל בורחים. אין כמעט אנשים שבוטחים בה' ומעיזים להלחם עם הפלישתים. יונתן מחליט שוב לעשות מעשה שיעורר גבורה בכל ישראל, ויעורר אותם להלחם בפלישתים ולסלק את חרפתם.  
יונתן קורא לנערו לבוא עמו אל מחנה הפלישתים. יונתן בוטח בה', "כי אין לה' מעצור להושיע ברב או במעט". גם אם יונתן ונערו הם רק שני אנשים שיוצאים לבדם מול מחנה כה גדול, ה' יכול לסייע להם ולשמור עליהם. 
יונתן סמך על הנס, אבל כאן היה מותר לסמוך על הנס. יונתן ידע שאין שום סיכוי בדרך הטבע שישראל ינצחו בעזרת החיילים המועטים שלהם את המחנה העצום של הפלישתים, ותשועתם של ישראל ודאי תהיה אך ורק בעזרת ה'. יונתן החליט לכן להעז ולהסתכן לבדו במלחמה עם הפלישתים, ובטח בה' שכשם שהוא יעזור לשש מאות חיילים כך הוא יעזור גם לשנים בלבד.
יונתן לא היה בטוח לגמרי שהוא באמת ראוי לכך שה' יסייע לו בצורה כל כך מיוחדת, ולכן הוא החליט לעשות לעצמו סימן. אם הפלישתים יצאו לקראתו כשהם יראו אותו סימן שהם מרגישים חזקים ולא כדאי לנסות להלחם איתם. אבל אם הם ישארו בתוך המחנה ויגידו לו לבוא אליהם הרי זה סימן שכבר נפל עליהם פחד ה', והם לא מספיק בטוחים בעצמם, ואם כן אות הוא שה' נתן אותם ביד יונתן. אמנם גם אם הפלישתים קצת פוחדים זה לא אומר שיונתן ונערו יכולים לנצח אותם לבדם, אבל זהו סימן מספיק ליונתן שה' אתו ושהוא יסייע לו לנצח. 
הסימן של יונתן באמת הצליח, והפלישתים קראו לו לעלות אליהם. יונתן עלה אליהם והכה עם נערו כעשרים פלישתים, שאמנם היו די קרובים זה לזה, אבל לא הצליחו לעזור אחד לשני ונפלו כולם לפני יונתן ונערו. הפלישתים נבהלו מכך שיש ביניהם אויבים, והתחילו בעצמם להכות ולהרוג זה בזה. 
שאול וכל ישראל ראו שמשהו קורה במחנה הפלישתים. שאול רצה לבדוק אם מישהו מישראל אחראי ל"בלגן" שרואים אצל הפלישתים, ולכן הוא ביקש לבדוק אם מישהו מישראל חסר. ואכן מצאו שיונתן חסר. 
מיד ביקש שאול מהכהן הגדול לשאול באורים ותומים אם יש לצאת למלחמה. אלא שעד שהכהן הגדול ניגש לשאול באורים ותומים, שאול ראה שמחנה הפלישתים כולו מתחיל להתפזר. שאול הבין שיש כעת לישראל סייעתא דשמיא גדולה, והם צריכים מיד לצאת ולרדוף אחרי הפלישתים, ואין צורך בכלל שהכהן הגדול ישאל על זה באורים ותומים. לכן אמר שאול לאחיה להפסיק לעסוק באורים ותומים, והוא הוציא מיד את כל ישראל לקרב. (גם כל אנשי ישראל שברחו בהתחלה מהפלישתים הצטרפו עכשיו למלחמה כשראו שהפלישתים בורחים). 
שאול ראה שישראל מצליחים במלחמתם בפלישתים, והוא השביע אותם שלא יאכלו מאומה עד הערב, עד שיסיימו לרדוף אחרי הפלישתים. בדרך כלל, חיילים צריכים לאכול היטב כדי שיהיה להם הרבה כח להלחם. אבל חייל שיש לו מסירות נפש גדולה לעם ישראל יכול להחליט שהוא לא אוכל כלום, כדי שהוא לא יצטרך להתעסק בשום דבר חוץ מהמלחמה עצמה. 
חייל שצם בזמן המלחמה יכול להיות מרוכז לגמרי במשימה שלו, בלי לחשוב על עצמו בכלל. אבל בשביל זה הוא צריך להיות במדרגה מאד גבוהה, בגלל שחייל רגיל שיחליט לא לאכול כל היום יחשוב בסוף כל היום על האוכל במקום על המלחמה. לצום במלחמה זהו רעיון טוב רק אם מצליחים באמת להתעלם לגמרי מהאוכל ולחשוב רק על טובת עם ישראל. 
בזמן שלפני המלחמה, כשישראל נאספו בגלגל, שאול נכשל בכך שלא הפיח רוח גבורה בעם ולא עזר להם להשאר מלוכדים ולא להתפזר. עכשיו החליט שאול לתקן את התנהגותו כמלך, ולנסות להפיח רוח גבורה בעם ולרומם אותם למסירות נפש במלחמה. לכן הוא גזר צום על כל ישראל.
בהתחלה היה נראה ששאול באמת הצליח להביא את ישראל למסירות הנפש הרצויה, ובאמת במשך כל היום לא היה אפילו אדם אחד בכל ישראל שנכשל ואכל משהו (חוץ מיונתן, שלא ידע על השבועה). אבל כשהגיע סוף היום והיה מותר שוב לישראל לאכול הם התנפלו על הבהמות, ואכלו אותם מאד מהר לפני שכל הדם הספיק לצאת מהן בשחיטה. כנראה שבני ישראל לא הצליחו להתעלם לגמרי מהעייפות ומהרעב שלהם במשך היום, ולכן הם נכשלו מיד בסוף המלחמה באיסור דם. 
יונתן גם הוא לא אכל כלום במשך רוב היום, לא בגלל ששמע על השבועה של שאול אלא בגלל שבאופן טבעי הוא היה מרוכז אך ורק במלחמה ולא חשב בכלל לאכול. רק כאשר הוא נתקל במקרה במהלך המרדף ביערת הדבש הוא טבל את מקלו בדבש ואכל ממנו, ואז אורו עיניו והוא הרגיש עד כמה המלחמה באמת החלישה אותו במשך היום. יונתן חשב שכדאי לכולם לטעום מהדבש כמוהו, ורק אז סיפרו לו על הצום שגזר שאול. 
בהמשך הלילה, לאחר ששאול דאג שישראל ישחטו את הבהמות כראוי לפני האכילה וכולם אכלו והתחזקו, הציע שאול להמשיך במרדף אחרי פלישתים. אחיה הכהן הציע לשאול קודם באורים ותומים, אבל ה' לא ענה בהם. שאול הבין שהיה בעם מישהו שחטא חטא שמכשיל כעת את כל עם ישראל, והוא ניגש מיד לברר מיהו החוטא כדי לבער את החטא מעם ישראל. שאול רצה להראות לכל העם שהוא מוכן להרוג את החוטא אפילו אם הוא האדם האהוב עליו ביותר, ולכן הוא הפיל גורל בינו ובין יונתן בנו לבין כל יתר ישראל. 
לאחר שהתברר שיונתן הוא החוטא גזר עליו שאול מוות. אך העם לימד על יונתן זכות - יונתן הוא זה שעל ידו באה תשועה לישראל, ולכן לא יכול להיות שהוא חטא ועבר על שבועתו של שאול. לכולם ברור שאם יונתן אכל דבש, הרי זה אך ורק בגלל שהוא לא שמע כלל על השבועה של שאול. שאול קיבל את דברי העם ופדה את יונתן ממוות. 

פרק טו
לאחר ששאול התחזק במלכותו והכניע את כל אויבי ישראל מסביב הגיע הזמן למלא את תפקידו השני כמלך.
שלש מצוות הצטוו ישראל בכניסתם לארץ, הראשונה שבהן למנות להם מלך, השניה להכרית זרעו של עמלק, ורק אחר כך המצוה השלישית היא לבנות את בית המקדש. לאחר ששאול מילא כראוי את תפקידו הראשון כמלך המושיע את ישראל, הגיע הזמן להכרית את עמלק.
עמלק היה עם רשע במיוחד, שנלחם עם ישראל לא בשביל להגן על עצמו ולא בשביל לכבוש לעצמו עוד ארץ אלא בשביל להתגרות בה'. אחרי כל הניסים שה' עשה לעם ישראל ביציאת מצרים לא היתה אף אומה שהעזה להלחם בישראל, ועמלק בא להלחם בישראל ולהוכיח שניתן בכל זאת לפגוע בעם ישראל (הוא פגע בחוטאים, שעליהם לא הגן הענן). את הרשעות של עמלק חייבים לסלק מהעולם לגמרי ולא להשאיר לה אף זכר, ולכן חובה להרוג לא רק את הגברים שבעמלק אלא גם את הנשים והטף ואפילו את הבהמות. 
שאול אוסף את העם למלחמה בעמלק, והם אכן מכים בעמלק והורגים גם את הנשים והטף ואת כל הבהמות. הם מקיימים את מצוות ה' כמעט בשלמות, אבל לא בשלמות ממש. הם משאירים בחיים את אגג, וגם את הבהמות המשובחות ביותר, שאותן הם רוצים להביא לה' כקרבן. 
בעקבות החטא של שאול, שלא מלא את דבר ה' בשלמות, ה' גוזר עליו שמלכותו תינתן לאחר. שמואל הנביא שקיבל בשורה זו התעצב מאד, כיון שעם ישראל מפסיד את המלך הצדיק ביותר שהיה יכול להיות לו. 
כששמואל פוגש בשאול, שאול מספר לו בשמחה שהוא מלא את מצוות ה'. שאול לא חושב שיש חטא בכך שהשאירו את הבהמות, כיון שהביאו אותן בשביל להביא מהן קרבנות לה'. שמואל לא מקבל את ההתנצלות ואומר לשאול שני דברים חשובים:
א. הלא אם קטון אתה בעיניך ראש שבטי ישראל אתה - שאול בצניעותו קיבל את רצון העם להשאיר את הבהמות לקרבנות, ולא מחה בהם. אבל שמואל מזכיר לו שהתפקיד שלו בתור מלך הוא לכפות את העם לעשות את רצון ה', ולא להגרר אחריהם. 
ב. החפץ לה' בעולות וזבחים כשמוע בקול ה' - הקרבת הקרבנות רצויה בעיני ה' כאשר היא מתאימה למצוותיו. אבל כאשר ה' מצווה בפירוש משהו אחר, לאבד את זכר עמלק לגמרי ולא להשאיר כלום, אין שום תועלת בקרבן. מה שחשוב לה' זה שישמעו בקולו, ולא שיביאו לו קרבנות.
בפעם הראשונה ששמואל נוזף בשאול שאול לא מודה בחטא אלא מנסה לתרץ את מה שהוא עשה. אבל בפעם השניה שאול מודה ואומר חטאתי, ומבקש משמואל ומה' מחילה. שמואל מודיע לו שלחטא כזה לא די בתשובה רגילה, והגזרה של העברתו ממלכותו היא סופית. 

תוספות:
כאשר יונתן הכה את נציב פלישתים שאול לא כעס עליו אלא הסכים עם מעשיו, ולכן כאשר מודיעים לכל ישראל מה קרה אומרים להם ששאול הכה את נציב פלישתים ולא תולים זאת ביונתן בלבד. 

בלילה שלאחר המלחמה עם פלישתים, כאשר שאול מציע לעם להמשיך במרדף אחרי הפלישתים אומרים לו העם "הטוב בעיניך עשה". יתכן שהם מצד עצמם עייפים, ואינם רוצים כל כך להמשיך במלחמה, אבל הם מקבלים את מנהיגותו של שאול ומוכנים ללכת אחריו גם כאשר הם עייפים. 
בדומה לכך כאשר שאול מציע להפיל גורל בינו ובין יונתן לבין שאר העם נראה שהעם אינם כל כך מרוצים מצד עצמם מהרעיון, שכן הם לא רוצים בכלל להעלות על דעתם שהחטא ישנו ביונתן (או בשאול), אלא שהם מקבלים את דברי שאול ואומרים "הטוב בעיניך עשה". 

שאול חמל על אגג, והפסוקים לא מסבירים למה. אולי שאול חשב שלא יתכן שה' התכוון באמת למחות את עמלק בלי להשאיר ממנו אפילו אדם אחד, כי ה' לא ברא את עמלק סתם בעולם. שאול אולי חשב להביא את אגג לשמואל, שיחליט הוא אם צריך להרוג גם אותו. ה' העניש את שאול בעיקר על זה שהשאירו את הצאן, ולא על זה שהשאירו את אגג.

פרק טז
ה' שולח את שמואל אל ישי בית הלחמי על מנת למשוח את אחד מבניו למלך. ישי לא זכה לכך סתם - הוא מזרע של מנהיגים בעם ישראל: ישי הוא משבט יהודה שאותו ברך יעקב שמלכי ישראל יהיו מבניו. הוא גם מצאצאי נחשון בן עמינדב, שהיה נשיא שבט יהודה והוביל את כל עם ישראל להכנס לים סוף. גם בעז, המוכר לנו ממגילת רות, הוא לפי חז"ל אבצן שהיה אחד מן השופטים. גם ישי עצמו, לפי חז"ל, היה בעל מדרגה עליונה עד כדי כך שלא היה בו שום חטא. 
שמואל חושש ללכת למשוח את המלך החדש, שמא שאול ירצה להרוג אותו. בדרך כלל שלוחי מצוה אינם ניזוקים, אבל אסור לסמוך על זה במקום שיש סכנה. אפילו שמואל, היודע שה' ישגיח עליו ויציל אותו מכל רע, אינו רוצה לסמוך על הנס, והוא מחפש אמצעי זהירות. (ברד"ק אפשר למצוא דוגמאות לאנשים נוספים שה' הבטיח להם לשמור עליהם, ולמרות זאת לא סמכו על הנס.)
ה' מציע לשמואל לקחת עגלת בקר ולומר שבא לזבוח לה', וחז"ל למדו מכאן שמותר לשנות מן האמת מפני השלום. למרות שאנו תמיד מקפידים מאד לשמור על טהרת השפתים שלנו, לפעמים עדיף לא לומר את כל האמת, כדי לא להגיע לדבר יותר חמור - לשנאה או לכעס בין שני אנשים. (מלבי"ם מסביר שה' ציווה את שמואל לזבוח עגלת בקר כדי ששמואל יוכל לומר באמת שה' שלח אותו לזבוח עגלת בקר אצל ישי וזה לא יהיה ממש שקר. אבל עדיין ברור שהוא לא בא בעיקר בשביל הזבח אלא בשביל למשוח מלך, ולכן זהו שינוי מן האמת שמותר רק מפני השלום.)
בין בניו של ישי נבחר דוד, שתכונותיו הן: אדמוני, יפה עינים, וטוב רואי. יש כאן שלש תכונות חשובות של דוד מלך ישראל. האדמוניות של דוד מזכירה לנו את עשו שהיה גם הוא אדמוני. כמו עשו, גם דוד היה בעל גבורה, ואם היה צורך הוא היה יכול להכות במי שינסה להלחם איתו בלי בעיה. אבל דוד היה גם יפה עינים - כל מי שהיה רואה אותו היה מבין שיש כאן אדם טוב וטהור, שאינו עושה דבר רע לאיש, וכל רצונו הוא רק לעשות טוב. (חז"ל אומרים שההבדל בין עשו לדוד הוא שעשו היה מכה והורג סתם, אבל דוד היה מכה והורג רק כאשר הסנהדרין אמרו לו שזה מה שצריך לעשות). בנוסף לכך דוד היה גם טוב רואי = יפה מראה, תכונה שעוזרת למלך ליצור סמכות, כי קל לעם לתת לו כבוד. 
כאשר שמואל משח את דוד חלה עליו רוח ה', ורד"ק מסביר שרוח ה' הזו היא בשני דברים: רוח ה' היא רוח גבורה שבזכותה הכה דוד את הארי והדוב וגם את גלית הפלישתי, ורוח ה' היא גם רוח הקודש שבזכותה אמר דוד את מזמורי ספר תהילים.
כאשר דוד התמנה למלך החלה לנוח על שאול רוח רעה: כל ימיו רצה שאול לעשות אך ורק טוב ואך ורק את רצון ה'. גם כאשר הוא התמנה למלך הוא מן הסתם שמח למלא את התפקיד הכל כך חשוב ואחראי שה' הטיל עליו ורצה למלא אותו בצורה הכי טובה שאפשר. אבל כעת ה' מאס בו, והודיע לו שבגלל חטאיו הוא לא יוכל יותר להיות האיש שה' סומך עליו ומטיל עליו תפקידים חשובים. ה' אינו רוצה בו יותר, ואינו סומך עליו שימלא טוב את התפקיד שלו. שאול מן הסתם מאד מאוכזב ומתוסכל, וגם מאד עצוב. לפעמים הצער והתסכול מתגברים אצלו כל כך, עד שהוא לא מסוגל לתפקד טוב כמלך ולא מסוגל לנהוג בשיקול דעת נכון. (ע"פ מלבי"ם ואברבנאל). 
עבדי שאול מחפשים איש שינגן בכינור ויסיר מעל שאול את הרוח הרעה, ומוצאים את דוד. הם מונים כמה תכונות טובות שיש לו, ואלו הן תכונות שמתאימות למעלות שכבר ראינו בדוד:
דוד הוא גיבור חיל ואיש מלחמה - תכונות השייכות לכך שהוא אדמוני. 
דוד הוא נבון דבר וה' עמו - תכונות השייכות למעלתו הרוחנית של דוד (יפה עינים). 
דוד הוא גם איש תואר - כמו שאמרנו קודם שהוא טוב רואי. 

פרק יז
כשישראל והפלישתים נערכים שוב למלחמה אלו עם אלו יוצא גלית הפלישתי ממחנה הפלישתים ומחרף ומגדף את ישראל. גלית אומר לישראל: אתם מראים את עצמכם כאילו אתם גיבורים וחזקים, אבל בעצם אתם חלשים ופחדנים. כאשר המלך שלכם יוצא לקרב ומנצח אתם מצטרפים אליו (כמו שהיה במלחמה הקודמת, בפרק יד), אבל אף אחד מכם לא מספיק גיבור כדי להעיז להלחם לבדו באיש פלישתי. אני הפלישתי אינני מפקד ולא שר צבא, אבל אני מוכן לצאת לבדי ולהלחם בכל חייל שתבחרו, ואפילו בשאול בעצמו. אבל במחנה שלכם אין אף אחד שמעיז להלחם איתי. 
גלית מלא גאוה בכוחו ובשריון הטוב שיש לו, וחושב שבזכותם הוא יכול לנצח כל מי שיעמוד מולו, והוא מצליח להפחיד ולבלבל את עם ישראל. ישראל היו צריכים להתעלם מדברי גלית ולצאת כולם יחד להכות בפלישתים, או לענות לגלית ולומר לו שאנחנו באמת לא גיבורים בזכות עצמנו, ואנו לא סומכים על הכח שלנו אלא על כך שה' יעזור לנו במלחמתנו, ולכן לא אכפת לנו אם אין לנו אף חייל שיכול לנצח לבדו את גלית. אבל מרוב פחד הם לא הצליחו לעשות כך. 
גם שאול פחד מדברי גלית ולא עשה דבר. בעבר ראינו איך שאול מתמלא גבורה כשיש צורך, ויוצא ומושיע את ישראל. אבל רוח הגבורה שהיתה עליו היתה רוח ה', וכעת היא כבר סרה מעליו. 
כששאול ראה שאף אחד מישראל לא מעז לצאת להלחם בגלית הוא הציע פרס למי שיעשה זאת: הוא יזכה בעושר גדול, בבתו של המלך, ובפטור מתשלומי מיסים למלך. אבל עדיין אף אחד לא היה מוכן להתנדב למשימה. הסיבה לזה ברורה - כל אחד ידע שגלית ינצח אותו ויהרוג אותו, ואם כן כל פרס שהמלך יציע לו לא יעזור לו.
כשדוד מגיע למחנה ושומע את דברי גלית ואת הפרס שהציע שאול הוא מתפלא: איך יתכן שאין בכל עם ישראל מישהו שיש לו מסירות נפש לצאת להלחם בגלית ולמנוע חילול ה'? גלית הרי מתגאה לא רק על ישראל אלא גם על ה': הוא כאילו אומר שאפילו בעזרת ה' א-לוקי ישראל אין אף אחד שיכול לנצח אותו! אין צורך בפרסים כדי להלחם בגלית - צריך מסירות נפש! כולם רואים איך דוד בעצמו מלא גבורה ולא פוחד מגלית, והם מספרים זאת לשאול כדי שיקח אותו להלחם בגלית. 
כאשר שאול שואל את דוד איך הוא מעז לצאת להלחם בגלית עונה לו דוד שכשם שהוא הכה את הארי והדוב שבאו לטרוף כבשים מהעדר של אביו כך הוא יכה גם את גלית. כשהארי והדוב באו אל העדר דוד ידע שבכוחות רגילים הוא לא יוכל להכות אותם. אבל הוא הרגיש איך דאגתו לצאן אביו ממלאת אותו כוחות מיוחדים, שבזכותם הוא יכול לעשות גם מעשים שהם בדרך כלל מעבר ליכולתו. דוד למד מזה שכאשר יש לו מסירות נפש - ה' נותן לו כוחות גדולים, ולכן הוא ידע שגם את גלית הוא יוכל לנצח בעזרת ה'. 
כאשר שאול שלח את דוד להלחם בגלית הוא הלביש אותו במדים ובשריון של המלך עצמו. אך דוד לא רצה בכך ופשט מיד את המדים. לפי הפשט דוד לא רצה את השריון כי הוא לא היה מאומן במלחמות והוא לא היה רגיל ללבוש בגדים כבדים כאלו. אבל חז"ל אומרים שהיתה כאן עוד סיבה: שאול המלך היה כזכור גבוה מכל העם, ולכן הבגדים שלו לא היו צריכים להתאים לדוד. אבל כיון שדוד כבר נמשח למלך נעשה לו נס ובגדי המלך שאול התאימו לו. דוד הבין שזה יצער מאד את שאול לראות שיש מישהו אחר שכבר מיועד להחליף אותו במלכות, והוא העדיף לצאת לקראת גלית בלי בגדי מגן ובלבד שלא תגרם לשאול כזו קנאה. 
כשגלית ראה את דוד יוצא לקראתו הוא התחיל לקלל אותו. דוד היה יכול מיד לגשת ולהכות בו, אך הוא העדיף קודם לכן לענות לדבריו. לדוד היה חשוב שכולם יבינו שכאשר הוא יצליח לנצח את גלית זה לא יהיה בזכות כשרונותיו המיוחדים, אלא אך ורק בעזרת ה', המסייע למי שבא להעניש רשעים כמו גלית ומסכן את עצמו כדי לסלק את החרפה מעל ה' וישראל. דוד גם אומר במפורש שהוא הולך להרוג את גלית כדי שכולם ידעו שהמנצח בקרב הוא לא מי שיודע להשתמש יותר טוב בכלי הנשק שלו אלא מי שה' עוזר לו. 
דוד קלע את האבן שבידו, והצליח להכות על ידה את גלית במצחו למרות כובע הנחושת שלו. יש אומרים שהיה כאן נס ממש, שהאבן חדרה ממש דרך הנחושת. אבל יש מפרשים שהנס היה יותר קרוב לדרך הטבע. בין החלקים של הכובע של גלית היה חריץ קטן, ודוד הצליח לקלוע את האבן בדיוק אל תוך החריץ הקטן. גם זהו סוג של נס - כאשר ה' עוזר לדוד לקלוע את האבן בצורה הכי מדויקת שאפשר, יותר טוב מכל מה שקלעי יכול לקלוע. 
כאשר דוד רק יצא לקראת גלית, שאול שאל את אבנר "בן מי זה הנער". הסברנו ששאול ראה את הגבורה המיוחדת של דוד, והבין שדוד הוא לא איש פשוט אלא איש בעל גדולה מיוחדת. לכן הוא שאל את אבנר מאיזו משפחה דוד, האם הוא ממשפחת פרץ וראוי אפילו להיות מלך, או שהוא ממשפחת זרח והוא ראוי לפחות להיות איש חשוב. אבנר לא ידע מה לענות לשאול, ולכן כשדוד חזר מלהכות את גלית שאול שאל אותו בעצמו מאיזו משפחה הוא. דוד בענוותנותו לא רצה להתפאר בפני שאול ביחוס המיוחד שלו, ולא רצה גם לגרום לשאול קנאה כאשר הוא יבין שהוא ראוי להיות מלך, ולכן ענה לו רק: אני בן עבדך ישי בית הלחמי. 

פרק יח
לאחר שדוד סיים לדבר עם שאול נפש יהונתן נקשרה בנפשו והוא התמלא אהבה כלפיו. אנו מכירים את גבורתו המיוחדת של יונתן ואת מסירות נפשו המיוחדת להושיע את ישראל, והנה הוא רואה לפניו עוד מישהו שיש בו את התכונות המיוחדות האלו, ואפילו יותר ממה שיש בו עצמו. יהונתן ראה גם את ענוותנותו של דוד, והתמלא אהבה כלפיו.
שאול ראה גם הוא את מעלותיו של דוד, והחליט להשאיר אותו אצלו בתור מפקד בצבאו. אנו רואים כיצד כל מי שפוגש בדוד מתמלא באהבה אליו: שאול אוהב אותו, יהונתן אוהב אותו, וגם כל העם אוהבים אותו. אפילו עבדי שאול, שהיינו יכולים לחשוב שיקנאו בו ויתרגזו מכך שמינו אותו פתאום לתפקיד מכובד בצבא, אינם מקנאים בדוד אלא אוהבים אותו ושמחים בתפקיד שהוא קיבל. כולם מרגישים שדוד לא מחפש בכלל כבוד לעצמו וכל מעשיו הם לטובת ישראל, והם מרגישים שהוא האיש הראוי ביותר לעמוד בראשם ולהנהיג אותם. 
אכן אהבתו של שאול לדוד הופכת מהר לשנאה. כאשר הנשים משבחות את דוד יותר מאשר את שאול, שאול מתחיל להבין שישראל מעריכים את דוד יותר ממה שהם מעריכים אותו, והדבר מאד כואב לו. 
שאול רואה איך דוד אהוב על העם ואיך הוא משפיע על העם, ואיך שהוא מוביל את הצבא לנצחונות, והוא מתחיל למלא כבר עכשיו את כל התפקידים החשובים של המלך. כל מה שעוד חסר לו זה רק להיות גם ממש מלך. שאול מרגיש איך שהוא עצמו כבר לא משפיע כל כך על עם ישראל, וכל החלקים החשובים של תפקיד המלך עוברים ממנו לדוד. שאול לא רוצה להיות מלך רק בשביל להיות המפקד של כל הצבא וכדי שכל העם יפחדו ממנו ויכבדו אותו. הוא רוצה להיות מלך כדי להביא את כל ישראל לעבוד את ה' ולקדש שם שמים. עכשיו שאול מרגיש איך בגלל דוד הוא הולך ומאבד את החלקים הכי חשובים של המלוכה שה' נתן לו, וזה גורם לו לקנא מאד בדוד. 
אם לא היתה לשאול רוח רעה, הוא מן הסתם היה מצליח להתגבר על הקנאה שלו בדוד. הוא היה מבין ומקבל באהבה את העונש שה' העניש אותו על חטאו, והיה שמח שה' מצא לו מחליף כל כך טוב כמו דוד. אבל על שאול היתה רוח רעה, ולכן הוא התחיל גם לשנוא את דוד. 
במהלך הפרק אנו רואים שככל שדוד מצליח יותר ונעשה אהוב יותר על ישראל, כך שאול מקנא יותר ושונא אותו יותר. 
שאול מציע לדוד לשאת את בתו, בהתחלה הוא מציע את מרב ואחר כך את מיכל. דוד בענוותנותו לא חשב שהוא ראוי לשאת לאשה את בתו של שאול מלך ישראל. אבל כאשר שאול הציע לו לשלם מחיר הוגן עבור הזכות לשאת לאשה את בת המלך, דוד הסכים. מחיר הוגן לבתו של מלך ישראל אינו תשלום בכסף, אלא מילוי משימה חשובה של הכאה בפלישתים. שאול הציע לדוד להכות מאה פלישתים ולהביא למלך את ערלותיהם, ובזה לזכות במיכל. משימה כזו דוד מזדרז למלא, והוא ממלא אותה טוב יותר ממה שביקש שאול: הוא הורג לא מאה פלישתים אלא מאתיים, ואף עושה זאת לפני סוף הזמן ששאול הקציב לו. 

פרק יט
בפרק יח אנו מוצאים ששאול לא רק אויב לדוד, אלא גם פוחד מפניו. שאול מפחד שהמלוכה תעבור ממנו לדוד עוד ועוד. גם יהונתן בנו היה יכול לפחד כך מדוד ולשנוא אותו. הרי יהונתן הוא היורש של שאול והוא מי שאמור להיות מלך אחריו, ואם המלוכה תעבור לדוד - הוא לא יוכל להיות מלך. אבל אנו רואים שמה שקורה באמת הוא בדיוק ההפך: גם כאשר שאול מתחיל לרדוף ממש את דוד, והוא מדבר עם עבדיו להמית אותו, יהונתן עושה כל מה שביכלתו כדי להציל את דוד. הוא ממשיך לאהוב את דוד ולעזור לו. ליהונתן אין בעיה של רוח רעה, והוא מבין שלטובת עם ישראל טוב שדוד ישאר בארמון המלך ויתקדם עוד ועוד, גם אם זה אומר שבסוף יהונתן עצמו לא יהיה מלך. 
יהונתן מנסה לשכנע גם את שאול שלא יתכן כלל לרצות להרוג את דוד. הוא מזכיר לשאול איך הוא עצמו אהב אותו ושמח במעשיו לאחר שהוא הכה את גלית, ואיך שכל מעשי דוד עוזרים מאד לעם ישראל ולשאול המלך. שאול באמת משתכנע בהתחלה, ונשבע שלא יהרוג את דוד. אבל כאשר עובר עוד זמן ודוד ממשיך להצליח במלחמות הפלישתים חוזרת אל שאול שוב הרוח הרעה והוא שוב מטיל את החנית בדוד למרות השבועה.
כששאול נשבע שלא יהרוג את דוד, דוד חוזר לנגן לפני שאול. דוד יודע ששאול רצה עד עכשיו להרוג אותו, והוא יודע שעדיין יכול להיות לו מסוכן בבית שאול כי שאול עלול להתקף שוב ברוח רעה ולנסות להרוג אותו, אך כל זה לא מרתיע אותו. דוד יודע שזכות גדולה היא להיות במחיצתו של המלך, ואף לעזור לו בשעותיו הקשות, גם אם זהו מלך שחטא וכבר נגזר עליו שהוא לא ישאר מלך עוד זמן רב. המלך הוא האיש שבזכותו עם ישראל מצליח לשמור על עצמאותו, שהגויים לא יכו בו וישלטו בו, והוא האיש שבזכותו עם ישראל מתאחד ומשתף פעולה למען מטרות חשובות (כמו שהיה בהצלת אנשי יבש גלעד). בזכות המלך עם ישראל יכול למלא את התפקידים שה' נותן לו. לכן זכות גדולה היא לשמש את המלך, גם אם יש למלך חטאים, וגם אם קצת מסוכן להיות לידו.
כשהרוח הרעה שוב חוזרת לשאול והוא מנסה שוב להרוג את דוד, דוד בורח אל שמואל. לפי דברי חז"ל הם עסקו יחד בתכנון בית המקדש - היכן הוא יהיה ואיך הוא יהיה בנוי (זהו הפירוש של "וישבו בניות ברמה" - שישבו ברמה ועסקו בבית המקדש שהוא נויו של עולם). 
מנינו בכתה כמה הבדלים בין המשכן למקדש: המשכן נייד, והמקדש קבוע. המשכן קטן, והמקדש גדול. המשכן עשוי מיריעות, והמקדש הוא בית אבן. בזמן המשכן היה המלך גר במקום אחד והמשכן היה במקום אחר, אבל בבית המקדש המלך והמקדש יהיו באותו מקום ושם ישבו גם הסנהדרין. המשכן היה מקום שאליו באו ישראל לעבוד את ה', והמקדש הוא מקום שאליו יבואו גם אנשים מאומות העולם להתפלל ולעבוד את ה'. 
בבית המקדש יהיה יותר כבוד לה', גם מצד עם ישראל וגם מצד אומות העולם. את המקום בו רוצה ה' להשרות את שכינתו אנחנו לא יכולים לדעת בעצמנו, וצריך שה' עצמו יאמר זאת לנביא שיאמר זאת לנו. לכן הולך דוד ללמוד זאת מפי שמואל. 

פרק כא
לאחר שדוד הבין ששאול מבקש את נפשו גם כאשר הרוח הרעה אינה שורה עליו, הוא החליט לברוח אל מחוץ לארץ ישראל, למקום ששאול לא יוכל להשיג אותו. 
כשדוד החל לברוח, לא היתה לו כל צידה לדרך - לא אוכל ולא נשק. אבל דוד לא רצה לפנות לאף אחד מעם ישראל כדי לבקש צידה. אולי הוא חשש שמי שיראה אותו יסגיר אותו לשאול, ואולי הוא חשש שמי שיראה אותו ולא יסגיר אותו לשאול - יענש על ידי שאול. האדם היחיד שדוד היה יכול לפנות אליו הוא אחימלך הכהן הגדול, ולכן דוד הלך אליו לנוב.
אחימלך אמר לדוד שאין לו לחם חול לתת לו. הסיבה לכך היא שנוב היתה עיר כהנים, ובאותה שעה לא היה שם אלא לחם של תרומה או של קדשים. אבל דוד היה במצב של פיקוח נפש, כיון שלא היתה לו שום אפשרות אחרת להשיג אוכל, ולכן הוא ביקש מאחימלך את הלחם.
אחימלך הציע לדוד לקבל מלחם הפנים, ולא לחם של תרומה, כיון שאכילת תרומה חמורה יותר מאכילת קדשים. זר שאוכל תרומה חייב מיתה בידי שמים, ואילו זר שאוכל קדשים פטור. הדין של לחם הפנים שאחימלך הציע לדוד היה אפילו קל יותר מהדין הרגיל של קדשים, כיון שכבר הקטירו את בזיכי הלבונה, וכבר מותר לכהנים לאכול את הלחם, וכבר אין חיוב בקרבן מעילה למי שיאכל בטעות מהלחם. 
אחימלך התנה עם דוד גם תנאי נוסף, ואמר לו שהוא יוכל לקבל מהלחם רק אם הוא טהור, שכן טמא שאוכל קדשים - חייב כרת. 
למרות שדוד ניסה לברוח בלי שאף אחד יראה אותו, היה אדם אחד שראה אותו בנוב חוץ מאחימלך הכהן, והוא דואג האדומי. לפי דברי חז"ל דואג היה אב בית דין אצל שאול. דואג התפלל ועסק בתורה לפני ה' במשכן בזמן שדוד הגיע לשם. אפשר היה לחשוב שדואג הוא תלמיד חכם, קדוש וצדיק, אבל אנו יודעים מההמשך עד כמה הוא היה באמת רשע. חז"ל מלמדים אותנו שתורתו של דואג היתה "מן השפה ולחוץ" - הוא התנהג כלפי חוץ כמו תלמיד חכם גדול, פלפל בתורה עם חבריו והרבה ללמוד ולהתפלל, אבל כל זה לא היה אלא כדי שיחשבו שהוא תלמיד חכם ויכבדו אותו. לימוד התורה לבדו אינו מספיק - אם לא מנסים להיות טובים יותר בזכות התורה שלומדים, אין ערך לכל הלימוד.
לאחר שהצטייד בלחם ובחרב המשיך דוד לברוח אל אכיש מלך גת. דוד בורח לבדו בחוסר כל, והוא יודע שחוץ מהעזרה הקטנה שהוא קיבל מאחימלך, אין אף אחד בכל ארץ ישראל שיכול לעזור לו ולהגן עליו מפני שאול, והוא חייב לנדוד ולגלות אל ארץ פלישתים. דוד היה יכול להיות ממורמר ולכעוס על הצרות הגדולות שה' הביא עליו, אחרי שהוא כל חייו השתדל לעשות רק את הטוב ביותר למען עם ישראל ולכבוד ה', ואחרי שהוא נזהר כל כך גם בכבודו של שאול. אבל ממזמורי התהילים אנו רואים שדוד מתפלל לה' מעומק ליבו, והוא מאמין ובוטח בה' שיושיע אותו מצרותיו ויחזיר אותו לביתו ולמשכן. דוד לומד בתקופה זו להרגיש שגם כאשר אין לו שום רכוש ושום אדם שיכול לעזור לו, עדיין יש מי שעוזר לו ומגן עליו, וזהו ה'. את הלימוד החשוב הזה דוד יזכור גם כשיהיה מלך של כל ישראל, והוא ידע תמיד שהכוח האמיתי שלו הוא לא בזכות החיילים ובזכות הרכוש שלו אלא בזכות ה' בלבד. דוד היה מלך עניו ביותר, ודווקא משום כך זכה שמלכי ישראל יהיו לעולם מזרעו. 
אצל אכיש מלך גת נאלץ דוד לעשות את עצמו שוטה כדי שלא יחשבו שהוא באמת דוד. גם מזה דוד לומד להבין שכל מעשה ה' הוא לטובה. אפילו דבר כמו השטות, שנראה דבר כל כך לא טוב, יכול להיות גם מועיל מאד. (כך מלמד המדרש שראינו שכולם מכירים). 
פרק כב
דוד ברח למערת עדולם, שם הצטרפו אליו בני משפחתו, שפחדו שאולי שאול ירצה להרוג גם אותם. גם אנשים נוספים באו אל דוד - אנשים שסבלו צרות בחייהם ואנשים שלוו כסף ואינם יכולים להחזיר את ההלוואות שלהם. אלו אנשים מסכנים שבורחים מכל מיני רודפים, וכולם באים אל דוד שיעזור להם. הם מכירים את דוד ויודעים עד כמה הוא רוצה לעזור לכל סובל, ודוד אכן מקבל אותם ומנהיג אותם. (אנשים אלו היו אחר כך חייליו של דוד).
מעדולם הולך דוד אל ארץ מואב, אבל גד הנביא בא אליו ואומר לו שעליו לשוב עם אנשיו אל ארץ יהודה. לדוד יש תפקיד - הוא נועד להיות מלך ישראל. גם אם הוא לא יכול כעת להיות מפקד בצבא שאול, אסור לו לנטוש את עם ישראל לגמרי וללכת למקומות אחרים. דוד צריך לחזור לארץ ישראל ולעשות שם מה שביכלתו לעשות למען עם ישראל. בהמשך אנו רואים שדוד אכן הצליח לעזור ולהגן על אנשי יהודה מפני הפלישתים ואויבים אחרים בעזרת הצבא הקטן שלו. 
כאשר שאול שומע על הקבוצה שהתקבצה סביב דוד הוא מתחיל לחשוד שדוד מארגן נגדו מרד. לכן הוא מתחיל לכעוס על עבדיו שאינם עוזרים לו לתפוס את דוד המורד. הוא מכנה את דוד "בן ישי", בלי להזכיר את שמו הפרטי, בדרך זלזול. 
דואג מספר למלך לשון הרע על אחימלך, והמלך ברוח הרעה שעליו מקבל את דבריו ומצוה להרוג לא רק את אחימלך אלא גם את כל כהני ה' שבנוב, שהם הכהנים הנבחרים שבעם ישראל, ממשפחת הכהן הגדול. בנוב יש שמונים וחמשה כהנים נושאים אפוד בד, שזהו הבגד אותו נהגו ללבוש עובדי ה' הגדולים ותלמידי הנביאים. אלו הם אם כן האנשים הנכבדים והמרוממים ביותר, העובדים את ה' במשכן עבור כל עם ישראל. למרות זאת, שאול מצוה להרגם בפחדו מדוד. חז"ל אומרים שהמרחם על אכזרים בסוף מתאכזר לרחמנים - ושאול שהתחיל לעבור על דברי ה' בכך שלא רצה להרוג את אגג מלך עמלך הגיע בסוף לכך שהוא עבר על דברי ה' בדבר החמור של הריגת כל כהני נוב. 
עבדי שאול לא מוכנים למלא את ציוויו להרוג את אנשי נוב. חז"ל אומרים שעבדי שאול אלו היו אבנר ועמשא, שדרשו מהפסוקים שאין חובה למלא את מצוות המלך במקרה כזה. בדרך כלל, מי שאינו ממלא את מצוות המלך חייב מיתה. אבל כאשר המלך מצווה לעבור עברה - אסור לשמוע בקולו. (הדבר דומה למצוות כיבוד אב ואם, שאם האב מבקש מהבן לעשות בשבילו עברה אסור לבן לשמוע בקולו, כי גם האב עצמו חייב בכבוד ה'). 
את רשעותו של דואג אנו מוצאים בפרק שלנו פעמיים. בפעם הראשונה, כאשר דואג מלשין על אחימלך. דואג יודע שאחימלך לא ידע בכלל שדוד בורח משאול, והוא יודע גם שהמלך לא יתחשב בזה ויהרוג את אחימלך, אבל לא אכפת לו. הוא רוצה כנראה למצוא חן בעיני שאול, והוא מוכן אפילו שבגלל דבריו הכהן הגדול ייהרג. הפעם השניה היא כאשר דואג הורג את אנשי נוב. שאול ציווה להרוג את אחימלך ואת שאר הכהנים שהוא חושד בהם שידעו שדוד בורח ממנו ולא הסגירו אותו, אבל דואג עשה הרבה יותר מזה. דואג הרג מעולל ועד יונק, ושור וחמור ושה. מה ששאול ועם ישראל לא רצו לעשות לעמלק, דואג עושה לנוב עיר הכהנים, והוא הורג גם תינוקות ובהמות שלא חטאו מאומה. דואג נענש על כך בעונש החמור ביותר, והוא אחד מהאנשים הבודדים שנאמר עליהם שאין להם חלק לעולם הבא. 
בן אחד של אחימלך מצליח להמלט ולהגיע אל דוד, והוא אביתר. דוד לוקח על עצמו את האחריות לדאוג לאביתר ולהגן עליו, ואומר לאביתר - אני גרמתי לכך שכל משפחתך תהרג, ולכן מעתה ואילך אני אשמור עליך באופן הכי טוב שאפשר. למרות שדוד לא עשה שום דבר רע לאחימלך או לכהני נוב, אלא רק לא נזהר מספיק שלא ילשינו עליהם, הוא מרגיש שגם הוא אחראי למה שקרה להם. דוד משתדל בכל מאודו לעשות רק את הטוב, והוא נזהר מאד שלא יגרם בגללו שום נזק למישהו אחר, אפילו לא על ידי אנשים אחרים. חלק מהדאגה שלנו לחברינו הוא לשים לב היטב לכל מה שעלול להתרחש בעקבות מעשים שאנו עושים, ולהקפיד שלא נגרום בעקיפין למישהו להפגע.
פרק כג
כאשר דוד שומע שהפלישתים בוזזים את תבואות אנשי קעילה הוא רוצה לבוא לעזרת אנשי קעילה ולהושיעם. אביתר שהצטרף לדוד הגיע עם האורים ותומים (שכן הוא היה היורש היחיד שנשאר ממשפחת הכהן הגדול), ולכן יכול דוד לשאול בה' אם לצאת למלחמה. גם לאחר שה' אמר לו לצאת למלחמה האנשים שאתו עדיין פוחדים, כי ה' לא הבטיח להם שינצחו במלחמה ושלא ייהרגו. הם עדיין לא למדו מדוד את מידת מסירות הנפש הגדולה למען עם ישראל. לכן דוד שואל את ה' עבורם פעם נוספת אם לצאת להלחם בפלישתים, וה' מבטיח לו שינצח. 
כאשר שאול שומע שדוד נמצא בקעילה הוא מגייס את כל העם ללכת ללכוד את דוד. אנו רואים כאן פעם נוספת ששאול התייחס לדוד כמורד במלכות, שכל העם צריך לעזור ללכוד ולהעניש אותו.
כשדוד שמע ששאול רודף אחריו הוא שאל את ה' באורים ותומים אם אנשי קעילה יסגירו אותו ואם שאול יבוא לקעילה, וה' ענה לו רק על השאלה השניה - ששאול אכן יבוא לקעילה. אז שאל דוד אם אנשי קעילה יסגירו אותו, וה' ענה שיסגירו. אנו לומדים מכאן כלל בשאלות ששואלים באורים ותומים: אין שואלים באורים ותומים אלא שאלה אחת בלבד בכל פעם. אם שואלים שתי שאלות - אין ה' עונה אלא על הראשונה. דוד שאל בהתחלה שתי שאלות ביחד, ולכן ה' ענה לו רק על השאלה שהיתה צריכה להיות השאלה הראשונה - האם שאול יבוא או לא. 
יונתן הולך אל דוד לחזק את ידו. הוא מספר לדוד שגם הוא וגם שאול אביו יודעים כבר שדוד יהיה המלך על ישראל, והוא מעודד את דוד לבטוח בה' שיקיים את הבטחתו ויעשה אותו למלך. הוא גם מבקש מדוד בקשה - להיות לו למשנה. אנו רואים כאן שוב את מידותיו הטובות ואת צניעותו של יונתן, שהיה אמור בהתחלה להיות המלך אחרי מות שאול, ולמרות זאת הוא לא מקנא בדוד אלא מנסה לעזור לו בכל יכלתו, ומתנדב להמשיך ולשרת אותו גם כשהוא יהיה מלך.
כשאנשי זיף באים לספר לשאול שראו את דוד אומר להם שאול: "ברוכים אתם לה' כי חמלתם עלי". אנו רואים ששאול מפחד מדוד ומרגיש שדוד רוצה לעשות לו משהו רע מאד. יש כאן פעם נוספת לימוד זכות על שאול, שאינו רודף אחרי דוד סתם כי הוא מקנא בו, אלא כי הוא כבר משוכנע שדוד רוצה למרוד בו ואולי גם להרוג אותו. הרוח הרעה גרמה לשאול שיהיו לו דמיונות כאלו, ובגללם הוא רודף את דוד בצורה כל כך קשה. 
הפעם שבה שאול היה הכי קרוב לתפוס את דוד היתה במדבר מעון, בסלע המחלקות. שאול הגיע כבר קרוב מאד לדוד, והיה נראה ברור ללא כל ספק שהוא הולך לתפוס אותו ולהרוג אותו. אפילו דוד עצמו פקפק כבר אם הוא יצליח באמת להנצל - "אני אמרתי בחפזי כל האדם כוזב". דוד התחיל לחשוב שאולי אפילו שמואל הנביא הוא רק בן אדם שיכול לטעות, ואולי הוא לא הבין נכון את נבואת ה', ובאמת ה' לא התכוון להבטיח לו ממש את המלוכה, שהרי עוד רגע שאול יתפוס אותו ויהרוג אותו. אבל ה' לימד כאן את דוד (ואותנו) שלעולם לא מאוחר מדי לה' להושיע, ובנבואת שמואל אין לפקפק. אל שאול הגיעה הידיעה שהפלישתים פשטו על הארץ, והוא עזב בזכות זה את דוד לנפשו. 

פרק כד
כששאול נכנס לעשות את צרכיו במערה שאנשי דוד היו בה, הציעו אנשי דוד לדוד לנצל את ההזדמנות ולהרוג את שאול. אם שאול היה אדם רגיל, ההצעה שלהם היתה הצעה נכונה. שאול היה רודף שניסה להרוג את דוד, ו"הבא להרגך השכם להרגו". אבל דוד התנגד בתוקף לרעיון: שאול הוא משיח ה', שנמשח על ידי שמואל הנביא למלך, ואפילו אם הוא הולך לעשות את המעשה הכי חמור לא יתכן להרוג אותו. שאול התמנה על ידי ה' לתפקיד הנכבד של מלך ישראל, הוא האדם שנותן כבוד לישראל ושבזכותו עם ישראל מקדש את שם ה' בעולם, ולפגוע בו - זה לפגוע בה'. לכן דוד מוכן לתת לשאול ללכת לנפשו, ולהסתכן ששאול ינסה אחר כך שוב להרוג אותו, ובלבד שהוא לא יהרוג את המלך שה' מינה לעם ישראל. 
למרות שדוד לא מוכן להרוג את שאול, הוא כורת את כנף המעיל של שאול, כדי שהוא יוכל אחר כך להראות לשאול שהוא היה יכול להרוג אותו ולא עשה את זה. דוד רוצה להוכיח לשאול שהוא לא מורד בו ולא מנסה לעשות לו שום דבר רע, ולהפך, הוא מגן עליו גם כאשר מותר לו להרוג אותו. אולי שאול יזכר שבאמת דוד אוהב אותו ורוצה בטובתו ואין שום סיבה לרדוף אחריו, וכל המרדף הזה הוא טעות גדולה. 
אכן מיד לאחר שדוד כרת את כנף המעיל של שאול הוא הצטער על כך. דוד הרי לא רצה לפגוע במלך ישראל, אלא שהוא חשב שאם הוא רק יחתוך חתיכה מהבגד של המלך זה לא יפגע במלך עצמו. אבל מיד אחרי שדוד חתך את כנף המעיל של שאול הוא הבין שזו טעות. בגדי המלך הם הרי חלק מכבודו של המלך, ולחתוך למלך את כנף המעיל זה לגרום לזלזול בכבודו. המלך ילך עכשיו עם מעיל קרוע. דוד מוכן להסתכן בנפשו, ולא לפגוע כלל בכבודו של המלך שנמשח על ידי ה'. (סיבה נוספת לחרטתו של דוד: שהוא מבטל בזה לזמן מה את שאול ממצות ציצית)
אנשי דוד לא ממש הבינו את דוד בהתחלה. הם חשבו שדוד עושה לפנים משורת הדין, שהוא מוכן אפילו למסור את נפשו כדי לא להרוג את המלך, אבל להם - מותר להרוג את המלך. הם ידעו שדוד צריך להיות מלך על ישראל, ואולי הם חשבו שבשביל להציל את המלך דוד, שנמשח גם הוא על ידי ה', מותר להרוג את שאול שנגזר עליו כבר לעבור ממלכותו. אבל דוד שומע את אנשיו מדברים, והוא חוזר ואומר להם שלא יתכן לפגוע במשיח ה', והוא מונע אותם מלפגוע בשאול. 
לאחר ששאול יוצא מהמערה דוד קורא לו ומראה לו את כנף המעיל. דוד אומר לשאול: ודאי אתה לא רודף אחרי בגלל שראית שאני מבקש את רעתך, אלא בגלל שיש אנשים שסיפרו לך עלי לשון הרע. ובאמת, רש"י אומר שדואג האדומי דבר על דוד דברים של לשון הרע. דוד אומר עוד לשאול: אני איני רוצה לפגוע בך למרות שאתה מנסה להרוג אותי, כיון שאתה משיח ה'. אבל - אם תהרוג אותי, אתה לא תינקה מעונש. אני לא אהרוג אותך, אבל ה' ימצא לו כבר את האדם הרשע, שיעשה את מעשה הרשע הזה ויהרוג את המלך. 
לאחר שדוד הראה את כנף המעיל לשאול והוכיח אותו על כך שהוא מנסה להרוג אותו, שאול פורץ בבכי. הוא פונה אל דוד בכינוי של חיבה - "בנִי דוד". אנו רואים שוב ששאול באמת אוהב את דוד, ורק הרוח הרעה העבירה אותו על דעתו. דוד מצליח בדבריו לחדור אל ליבו של שאול ולהזכיר לו מחדש את אהבתו. 

פרק כה
מהיכן היה דוד נותן פרנסה למאות האנשים שהיו איתו? הפרק שלנו נותן לנו את התשובה. אנשי דוד היו שומרים על עדרי יושבי ארץ יהודה ומגינים עליהם מפני חיות רעות ומפני אויבים, וגם מסייעים להם בדברים נחוצים נוספים. בתמורה לכך היו אותם יושבי יהודה נותנים לדוד ולאנשיו מזון וצמר לבגדים. 
גם נבל הכרמלי היה מהאנשים שנהנו מהשרותים של אנשי דוד, ולכן דוד שלח אליו את אנשיו לבקש מזון ביום בו עשה נבל שמחה גדולה לרגל ראשית הגז. כשנבל השיב את פני נערי דוד ריקם ודחה אותם בבוז ובזלזול בדוד דוד כעס ודן אותו למיתה. המעשה של נבל שאינו נותן לאנשי דוד את המגיע להם על כל העבודה שעשו בשבילו הוא מעשה חמור, אבל זו עדיין לא סיבה להרוג אותו. דוד דן את נבל למיתה כיון שכבר התפרסם בעם ישראל שדוד נמשח על ידי שמואל הנביא למלך על ישראל, ולכן הזלזול של נבל בו הוא מרידה במלכות שעונשה מוות. 
דוד מבין שחובה להרוג את נבל כדי שלא יגרם זלזול למלכות. כשהיו אנשים שזלזלו בשאול בתחילת מלכותו הוא החריש להם מרוב צניעותו, אבל ראינו שהצניעות הזו הכשילה אותו בהמשך והקשתה עליו למלא כראוי את תפקיד המלך, שצריך להשליט את סמכותו על הציבור. דוד מבין שבתור מלך אסור לו להחריש, והוא קורא לאנשיו לבוא עמו להעניש את נבל. 
אביגיל שמעה על מה שאמר נבל לעבדי דוד, והבינה שהעונש של דוד לנבל לא יאחר לבוא. לכן היא מיהרה לקדם את פני דוד כדי לפייס אותו ולמנוע ממנו להרוג את נבל. אביגיל לא מנסה להגן על נבל וללמד עליו זכות - היא מודה שמעשה נבל היה מעשה נבלה, ושהוא צריך למות בגלל זה. אלא שהיא מסבירה לדוד שטוב יותר שה' יהרוג את נבל, ושדוד לא יהרוג אותו בעצמו. 
אביגיל הסבירה לדוד שהוא עדיין לא התמנה בפועל למלך על ישראל, ולמרות שכולם יודעים שהוא נמשח למלך הוא עדיין לא התחיל למלא בפועל את תפקיד המלך. לכן אם הוא יהרוג את נבל הדבר לא יחזק את הסמכות שלו כמלך אלא רק יפגע בה. מה שיבינו כולם הוא שדוד הוא איש שממהר להעניש בעצמו את אויביו ("הושע ידו לו" - שמושיע את עצמו בעזרת הכוחות שלו, בדומה ל"כוחי ועוצם ידי עשה לי את החיל הזה"), וכולם ילמדו ממנו לפתור את הסכסוכים שלהם בעצמם בכח בלי לבוא לבית דין. כשדוד יהיה מלך וירצה להעניש רוצחים, מיד יגידו לו שהוא עצמו התנהג כך לפני שעלה למלוכה. לכן כדאי לדוד להניח לה' להעניש את נבל. דוד אכן משתכנע ומניח לנבל, וה' אכן מעניש וממית את נבל. 
את חכמתה של אביגיל אנו רואים גם כאשר היא פותחת בדבריה ואומרת לדוד "בי אני אדוני העוון". אביגיל מאשימה את עצמה כביכול במה שעשו לדוד, למרות שזה לא נכון. רש"י מסביר שבדרך זו אביגיל גרמה לדוד להקשיב לדבריה, ואחר כך אמרה לו את האמת שהיא עצמה לא ידעה כלל שנערי דוד באו. 
לאחר מות נבל דוד לקח את אביגיל לאשה. לפי דברי חז"ל אביגיל היתה אחת משבע הנביאות שהיו לישראל, וכפי שראינו היא היתה גם חכמה וצדיקה. אך מעבר לכל זה, דוד לקח את אביגיל לאשה כיון שהוא ראה את חכמתה המיוחדת בנוגע להנהגת המלכות, מתי טוב למלך להעניש את המורדים בו ומתי טוב יותר דווקא להניח להם. אשה כזו ראויה להיות אשה למלך, ולהמשיך להשיא לו את עצותיה הטובות. 
את מיכל אשת דוד נתן שאול לפלטי בן ליש, וישנם כמה פירושים איך יתכן הדבר. לפי הרד"ק שאול הכריח את דוד לתת למיכל גט, ולכן לדעתו היא יכלה להנשא לפלטי. 


פרק כו
כששאול יוצא שוב לרדוף אחרי דוד, אחרי שאנשי זיף מספרים לו היכן דוד מסתתר, דוד לא מנסה לברוח משאול או להתחבא מפניו. דוד גם לא רוצה כמובן לנקום בשאול ולהרוג אותו. דוד רוצה שוב לעורר בשאול את אהבתו ולהזכיר לו שהוא רודף אחריו בחינם, ולכן הוא שולח מרגלים לבדוק היכן נמצא מחנה שאול. דוד רוצה להוכיח שוב לשאול שהוא לא מבקש כלל את רעתו, ואין לשאול שום סיבה לרדוף אחריו, ולשם כך הוא רוצה להתגנב אל מחנה שאול ולקחת משהו. 
כשדוד ניגש למחנה שאול הוא פונה רק לשנים מאנשיו בשאלה מי מהם יבוא אתו - לאבישי ולאחימלך. לא כל חייל של דוד יכול לבוא אתו למחנה שאול. האדם שיבוא עם דוד למחנה שאול צריך להיות לא רק גיבור ולוחם טוב אלא גם אדם גדול וצדיק היודע לכבוש את יצרו. דוד הרי אינו רוצה לפגוע כלל לא בשאול ולא באנשיו, אלא רק לקחת משהו מן המחנה וללכת. לכן הם צריכים להזהר מאד לא רק שאיש לא ירגיש בהם כשהם נכנסים למחנה ויוצאים ממנו, אלא גם שאם ירגישו בהם בכל זאת הם לא יפגעו במישהו ממחנה שאול. וודאי שלא יפגעו בשאול עצמו או אף באבנר. 
אבישי מתנדב לבוא עם דוד, אבל אפילו הוא כמעט ונכשל כאשר הוא רואה עד כמה קל בהזדמנות זו להרוג את שאול. אבישי מציע לנצל את ההזדמנות המיוחדת ולהרוג בקלות את שאול, אבל דוד מוחה בו מיד בצורה חריפה - מי שלח ידו במשיח ה' וניקה!

פרק כז
לאחר ששאול השתכנע מדברי דוד ושב לביתו, דוד הבין שעליו לברוח לגמרי מממלכת שאול. דוד הצליח אמנם כבר פעמים לעורר בשאול מחדש את אהבתו ולהפסיק את רדיפתו, אבל הרוח הרעה דוחפת את שאול שוב ושוב לרדוף אחרי דוד למרות כל ההבטחות והשבועות. דוד חושש שיום אחד שאול יהרוג אותו בלי שהוא יספיק לעצור בו. לכן מחפש דוד מקום לברוח אליו.
דוד אינו רוצה לברוח לחוץ לארץ. בפעם הקודמת שדוד ברח לחוץ לארץ, אל מלך מואב, בא אליו גד הנביא וציוה אותו לשוב לארץ ישראל כדי לסייע ליושביה. מצד שני הוא לא יכול להשאר בממלכת שאול. לכן דוד בורח אל ארץ פלישתים. ארץ פלישתים גם היא חלק מארץ ישראל, וגם משם דוד יכול להועיל לעם ישראל. דוד יכול להלחם שם באויבי ישראל ולסייע בכיבוש הארץ בלי להסתכן ברדיפות של שאול. 
הדרך של דוד לבוא אל אכיש מלך גת בלי שאכיש יהרוג אותו היא לומר לאכיש שהוא מצוי כעת במלחמה עם שאול מלך ישראל, ולכן הוא מוכן להיות לאכיש לעזר ולהצטרף עליו נגד שאול. דוד לא מתכוון באמת להלחם ביהודים אלא להלחם באומות העולם ולומר לאכיש שהוא נלחם ביהודים, אבל בשביל זה הוא צריך שאכיש לא ידע בדיוק מה הוא עושה. לכן דוד מציע לאכיש שהוא לא ינסה לחיות יחד עם אכיש בעיר אחת אלא תינתן לו עיר משלו - צקלג. 

פרק כח
כשהפלישתים אספו שוב את מחניהם להלחם בישראל, לא ידע שאול מה לעשות. תמיד היה שאול נעזר בה' לפני צאתו למלחמה. אבל כעת סרה מעל שאול רוח ה', והוא לא מצליח לקבל מה' מענה לשאלותיו מה לעשות. שאול מנסה לשאול בה' בדרכים שונות - הוא פונה לנביאים, הוא שולח שליח אל מחנה דוד כדי לשאול באורים ותומים שאצל אביתר, והוא אפילו מנסה לפנות לבעלי חלומות שה' עונה לשאלותיהם בחלומות. אבל כיון שה' סר מעליו לא שורה על אף אחד מהם רוח הקודש כדי להשיב לשאול. 
שאול לא מעיז לצאת למלחמה בלי לקבל הדרכה כלשהי מאת ה', והוא יודע שיש רק נביא אחד בישראל שמעולם לא הפסיק ללמד עליו זכות ומעולם לא שכח את כוונותיו הטובות ומידותיו הטובות שהיו לו קודם שהוא נכשל בחטאים ונחה עליו הרוח הרעה - שמואל. רק שמואל מסוגל ללמד על שאול זכות באופן כזה שגם עכשיו ה' יענה לו וידריך אותו לקראת המלחמה. אבל שמואל כבר מת. שאול מרגיש שהוא חייב לפנות לשמואל למרות שהוא כבר מת, ולכן הוא נכשל בחטא החמור של שאלה באוב. הוא פונה לבעלת אוב שתאפשר לו לשאול את שמואל מה לעשות.
שאול התבייש בכך שהוא שואל באוב, ולכן הוא התחפש ולבש בגדי אדם פשוט. בעלת האוב באמת לא ידעה שהוא שאול - עד שראתה את שמואל עולה באוב. חז"ל מסבירים שהעולים באוב עולים בדרך כלל במהופך, עם רגליהם למעלה, אבל שמואל עלה ישר, ובעלת האוב הבינה שזה לכבודו של מלך, וממילא השואל באוב הוא שאול המלך. 
כששאול שאל את שמואל מה עליו לעשות, ענה לו שמואל שלא סתם ה' לא ענה לו בנביאים ובחלומות. חטאיו של שאול גרמו לו שה' לא יענה לו, ובאמת עונשו הוא שהוא יפסיד במלחמה עם פלישתים וימות. למרות זאת היתה בדברי שמואל נחמה קטנה לשאול - שמואל אמר לו שלאחר מותו הוא יזכה לחלק יחד איתו בגן עדן. שמואל הוא היודע שלמרות ששאול חטא כבר כמה חטאים הוא לא איבד את כל זכויותיו, ובזכות מסירות הנפש שלו להלחם בפלישתים למרות שהוא יודע שהם יהרגו אותו הוא יזכה לכפרה על חטאיו ולחלק הראוי לו בגן עדן. 
כששואלים באוב, מסבירים חז"ל, רק בעלת האוב רואה את המת העולה באוב, אבל רק השואל יכול לדבר איתו ולשמוע את תשובותיו. לכן שאול לא ראה את דמותו של שמואל, אבל בעלת האוב לא שמעה מה שמואל אומר לשאול. לכן כשבעלת האוב ראתה את שאול נבהל ונופל על פניו בגלל הדברים הקשים שאמר לו שמואל היא לא ידעה מה קרה, והיא ידעה רק ששאול שמע דברים מאד מאד קשים. 

